text:
Deporte
E Arubano ta riba un ruta di MVP: Bogaerts ku “show” ayera pa Red Sox…
This content is exclusive for members
Register or login to unlock this article
Deporte
Jeremie Frimpong leshoná awe durante training
DOHA (C) – Jeremie Frimpong awe durante trainingnan di e selekshon hulandes a leshoná su ènkel.
E mester a bandoná training di awe mainta.
Esaki a tuma luga ora ku e ta den un duelo ku Wout Weghorst i aki ela sinti dolor na su ènkel drechi.
Mesora ela stòp e training i a bai serka dòkter pa wak kon serio esaki por ta.
E no a hunga ainda den e dos promé weganan i lo mester hasi su debut ainda.
Deporte
Árbitro femenino: Stephanie Frappart promé dama ku lo dirigí wega den un mundial
DOHA (C) – Tur kos ta kla pa nos ban mira e promé dama kende lo flùit un partido den un mundial.
Esaki lo bai ta dia 1 desèmber kaminda e lo bai dirigí e partido Alemania kontra di Costa Rica.
Esaki ta pa promé biaha den historia di mundial ku un muhe ta fluit wega.
Stephanie Frappart a yega di flùit algun weganan internashonal i tambe den Champions Leaque I kopa oropeo.
Na su pais Fransia e ta flùit den Lique 1.
Deporte
Tyler Adams kapitan: Ku nos ta underdog kontra Hulanda no ta nifiká nada
DOHA (C) – E kapitan di e selekshon merikano a reakshoná riba e wega ku nan lo tin djasabra awor kontra di e selekshon hulandes.
Aki nan a ripara ku nan ta e ekipo underdog.
Pues ku esaki ta nifiká ku pa e kronistanan e selekshon hulandes ta e faborito pa gana di nan.
Pero e ta reakshoná i bisa ku nan tin un atvertensia pa e selekshon hulandes.
Tyler Adams ta hopi kontentu ku nan a sigi pa e otro buelta.
Nos a demostrá ku nos por bataya kontra ekipo nan grandi di mundu.
Anto nos lo bai hasi nos bèst pa gana di Hulanda.
Pero nan no mag balotá nos. Den tur wega ku nos hunga nos ta e underdog pero esaki no ta bisa nada.
Nos ta kla pa enfrenta nan djasabra awor ta deklarashonnan di Tyler Adams.
Daily Nobo
Hakeem Jeffries lo asumí liderazgo di partido Demókrata den Kongreso
Hòmber Iraní a keda asesiná despues di selebrá derota di su pais kontra Merka den Mundial
Estado Islámiko anunsiá morto di nan lider Abu Hasan al-Hashimi
Na Naples: Dòkter ku a violá dos pashènt a keda haña morto na su kas
Biahenan pa eksterior sin resultado pa Kòrsou ta kontinuá!
Rapper Jon Tarifa ta kolaborá ku kantante Darren Gardner den ‘When I was Younger’
Parlamentario Rafaela regañá inhustamente
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Akshonistanan di Paracetamol i Ibuprofen tabatin problema finansiero na Kòrsou
Abogado Braam a gana kaso di NAf 2.206.846,25 pa Girobank
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal7 days ago
Parlamentario Rafaela regañá inhustamente
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
Akshonistanan di Paracetamol i Ibuprofen tabatin problema finansiero na Kòrsou
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal5 days ago
Wes a kondená asesino di beibi den barika di su mama


c: text/html

text:
E cambio climatico ta e resultado di e actividadnan humano y un gran parti di e actividadnan aki ta keda relaciona cu e ambito laboral. E ora ey ta logico cu e mundo laboral lo hunga un rol clave den e buskeda di un solucion na e cuestion urgente aki.
E capacidad cu e cambio climatico tin pa causa daño na infrastructura di un pais, afecta negoshinan y tambe destrui cuponan di trabou, a keda claramente demonstra caba. Esaki ta algo particularmente real pa esnan di menos recurso, e clase cu ta trahadornan independiente y esnan cu tin nan mesun negoshi chikito.
E gruponan aki di individuo ta esnan cu frecuentemente ta carese di algun tipo di proteccion social adecua y tin un acceso limita na oportunidadnan di ingreso alternativo.Pero nos sociedad no tin e necesidad di hasi un escohencia entre e creacion di cuponan laboral y e preservacion di nos medio ambiente.
Sostenibilidad ambiental ta sumamente importante tambe for di e perspectiva di e mercado laboral.Ta berdad, na caminda pa un economia mas sostenibel hopi tipo di cupo di trabou cu ta existi awendia lo disparse eventualmente, particularmente e actividad cu ta produci cantidadnan halto di contaminacion y cu ta consumi hopi coriente.
Otronan lo keda remplasa of adapta segun e necesidad y disponibilidad di un comunidad. Pero na mes momento, lo crea trabounan nobo tambe.E economianan di mas ambiental lo por representa motornan di crecimento, tanto den e economianan avanza como tambe den e economianan den desaroyo.
Por genera cuponan laboral sostenibel cu lo contribui di manera significativo na adaptacion y reduccion di daño di e cambio climatico, como tambe na eliminacion of minimalisacion di pobresa y na inclusion social.Si nos mira un survey hasi pa e Agencia Internacional di Energianan Renobabel, esaki a mustra cu na 2020 empleo den e sector di energía renobabel a subi na 11.5 miyon di cuponan laboral, 5% mas cu e aña anterior.
Probablemente sectornan manera agricultura, energia, reciclahe y transporte lo beneficia hopi for di e transicion pa un economia realmente sostenibel.Pero e challenge no ta di solamente crea mas cupo di trabou, pero tambe ta importante e calidad di esakinan.
Ta necesario pa busca un desaroyo sostenibel teniendo na cuenta su proporcion economico y social, no solamente su consecuencianan riba medioambiente.E obhetivo di nos di partido POR ta di logra un transicion husto y exitoso na un economia realmente sostenibel, door di crea un reglamentacion previsible y apropia.
Pa logra esaki, nos como Gobierno lo bay traha conhuntamente cu e gremionan di dunadornan di trabou y di trahaadornan.Un futuro realmente sostenibel no lo ta decente pa defecto, sino door di nos propio eleccion y desishon. A yega ora pa pone den accion nos boluntad politico pa asina nos Aruba por ta realmente un ehempel sostenibilidad, y no solamente un wega politico y di ego di esun cu ta na cabes di e Gobierno aki.

robotstxt: allowed

filter: keep


text:
KRALENDIJK– Notisia di polis di djabièrnè 27 di novèmber te ku djaluna 30 di novèmber 2020
Machete konfiská durante di detenshon
Riba djaweps 27 di novèmber, alrededor di 11.00 or di anochi a drenta notifikashon di vandalismo na altura di un mini-market situá na Kaya C.D. Crestian na Rincon. E sospechoso lo a tira un bòter den direkshon di doño di e mini-market.Despues ela bai bin bek ku un machete. Na yegada di e agentenan polisial, e agentenan no a haña e machete. Despues di un búskeda den e outo di e sospechoso a topa ku e machete i a konfisk’é. A detené un hòmber di inisial X.J.G di 28 aña di edat pa menasa.
Persekushon ta terminá den detenshon
Den mardugá di djasabra 28 di novèmber, alrededor di 2.00 or di mardugá, durante di un patruya rutinario, a topa dos outo para na altura di misa di playa. E agentenan a bira bek pa asina por a analisá e situashon mas mihó. Na e momentu ei tur dos e outonan a kore bai ku velosidat haltu. Un di e shofùrnan a lora di banda kontrali na e rotònde di Sabanai hasiendo esaki a pèrdè kontrol riba e vehíkulo. A detené un hòmber di inisialnan T.A.G.D. di 25 aña di edat i un dama ku inisialnan M.J.D di 18 aña di edat.
Detenshon en konekshon ku menasa ku arma di kandela
Alrededor di 3.30 di mardugá di djasabra 28 di novèmber, a drenta notifikashonna sentral di polis ku un hòmber lo a menasá por lo ménos un persona ku un arma di kandela. Mesora polis a bai na e sitio den búskeda di e sospechoso. Na yegada di polis tabata tin diferente hende presente ku a trata di stroba trabou di polis. Durante di detenshon di e sospechoso di arma di kandela i di otronan ku tabata stroba e trabou di polis, agentenan polisial a los diferente tiru di atvertensia. Tanten polis tabata realisá e diferente detenshonnan, un otro sospechoso a trata di hui bai ku e outo di e sospechoso primordial. Polisnan atento na e sitio a tuma nota di esaki i a persiguié e outo aki mesora i a logra konfiská esaki i detené e sospechoso. Den e outo a bin topa ku un arma di kandela ku a konfiská. Kontinuando ku e investigashon agentenan polisial a kontinuá ku un búskeda na un kas den bario di Tera Kòrá. Durante di e búskeda no a konfiská ningun artíkulo. A detené un hòmber di inisialnan D.I.M.B di 18 aña di edat, un hòmber di inisial L.A.G.M. di 19 aña di edat i un hòmber di inisial S.V. di 24 aña di edat. No ta ekskluí mas detenshon den e kaso aki.
Durante di un situashon peligroso semper polis ta trata na de-eskala. Na promé instante e agente ta uza su bos pa duna e sospechoso òrdu pa hasi of pa no hasi algu. Si esaki no logra, e agente ta eskala na uzo di arma; por ehèmpel ‘pepperspray’ òfklòp. Te na último momentu e agente ta hasi uzo di su arma di kandela. Ora ta trata di ‘noodweer’ hopi biaha e agente no tin tempu pa de-eskala. E ora ei e ta outorisá pa tira mesora. Esaki nos ta trata di prevení na tur momentu.
Bo konosé un persona ku un arma di kandela òf bo ta sospecha ku un persona tin un arma di kandela? Por mèldu esaki via 717 8000, 715 8000 òfanónimo via 717 7251. Bo ke entrega un arma di kandela? E ora ei bo por traha un sita na 717 8000 òf 715 8000.
Prohibishon pa manehá i but pa manehá bou di influensia
Den oranan di anochi di djasabra 29 di novèmber, alrededor di 8 or, un aksidente entre dos outo a tumalugá na Kaya Bototé. Shofùr di un di e outonan tabata papia ku lenga pisa i a bai kuné warda di polis pa hasi un análisis di rosea. E shofùr a resultá di ta bou di influensia di alkohòl i a dun’e un prohibishon pa kore outo di 6ora i tambe un but pa kore manehá bou di influensia. No tabatin herido den e aksidente.
Bo ta manehá bou di influensia di alkohòl? E ora ei bo por haña un but, un prohibishon (temporalmente) pa manehá, un kastigu di prisònòf un kombinashon di e kastigunan aki. E tipo di kastigu ta dependé di e seriedat di e situashon. Bo ta enbolbí den un aksidente? E ora ei e chèns ku ta tèst bo pa konsumo di alkohòl ta mas grandi ku durante di un kòntròl rutinario. Esaki ta pa determiná e eventual pregunta di ken tin falta.
Machete in beslag genomen tijdens aanhouding
Op donderdag 27 november, omstreeks 23.00 uur kwam een melding van vernieling ter hoogte van een minimarket aan de Kaya C.D. Crestian in Rincon, binnen. De verdachte had een fles gegooid in de richting van de eigenaar van de minimarket. Hierna ging hij weg en keerde terug met een machete. Bij aankomst van de politieagenten, werd de machete niet aangetroffen. Bij het doorzoeken van de auto van de verdachte werd de machete gevonden en in beslag genomen. De man met initialen X.J.G van 28 jaar werd aangehouden wegens bedreiging.
Achtervolging eindigt in aanhoudingen
Op zaterdag 28 november, omstreeks 02.00 uur, zag een dienstdoende patrouille twee geparkeerde auto’s ter hoogte van de kerk van Playa. Om de situatie beter te bekijken keerden ze terug. Op dat moment reden de auto’s met hoge snelheid weg. Eén van de auto’s reed in de verkeerde richting de rotonde bij Sabana op en verloor hierbij de macht over het stuur. Een man met initialen T.A.G.D. van 25 jaar en een dame met initialen M.J.D van 18 jaar, werden aangehouden.
Aanhoudingen voor bedreiging met vuurwapen
Omstreeks 03.30 uur in de nacht van zaterdag 28 november, kreeg de politiecentrale melding over een man die minimaal één persoon met een vuurwapen had bedreigd. De politie ging meteen ter plekke op zoek naar de verdachte. Bij aankomst van de politie waren er omstanders die de politie belemmerden in het uitvoeren van hun werk. Tijdens de aanhouding van de verdachte met het vuurwapen en ook van anderen die de politie belemmerden, werden verschillende waarschuwingsschoten gelost door de agenten. Ook probeerde een andere verdachte te ontsnappen met de auto van de hoofdverdachte (die met het vuurwapen had bedreigd) tijdens het verrichten van de aanhoudingen. Politieagenten hadden dit gezien en gingen de auto achterna. Het lukte de verdachte aan te houden en de auto in beslag te nemen. Er werd een vuurwapen aangetroffen in de auto die in beslag werd genomen. Voortzetting van het onderzoek vond plaats door middel van een huiszoeking in een woning in de wijk TeraKòrá. Tijdens de huiszoeking was er geen inbeslagname. De mannen met initialen D.I.M.B van 18 jaar, L.A.G.M. van19 jaar en S.V. van 24 jaar, werden aangehouden. Meerdere aanhoudingen worden niet uitgesloten in deze zaak.
Tijdens een gevaarlijke situatie probeert de politie te de-escaleren. Eerst gebruikt de agent zijn stem om de verdachte te vorderen iets te doen of juist niet te doen. Als dit niet lukt, schaalt hij of zij op naar het gebruik van wapens; bijvoorbeeld pepperspray, de wapenstok. Pas op het laatste moment pakt de agent zijn vuurwapen. Hij kan een waarschuwingsschot lossen. Wanneer er sprake is van noodweer heeft een agent vaak geen tijd om te de-escaleren. Hij is dan bevoegd om gelijk te schieten. Dit proberen wij ten alle tijden te voorkomen.
Ken je iemand met een wapen of vermoed je dat een iemand een wapen heeft? Je kan dit melden via 717 8000, 715 8000 of anoniem via 7171 7251. Wil je een wapen inleveren, dan kan je een afspraak maken via 717 8000 of 715 8000.
Rijontzegging en boete voor het rijden onder invloed
In de avonduren van zaterdag 29 november, omstreeks 20.00 uur vond een aanrijding tussen twee auto’s plaats aan de Kaya Bototé. De bestuurder van één van de auto’s sprak met een zware tong en werd naar het politiebureau meegenomen om een ademanalyse te doen. Zij bleek onder invloed te zijn van alcohol en kreeg een rijontzegging van 6 uur en een boete voor het rijden onder invloed. Bij de aanrijdingen raakte er niemand gewond.
Rijdt u onder invloed van alcohol? Dan krijgt u een geldboete, een (tijdelijke) ontzegging van uw rijbevoegdheid, een gevangenisstraf of een combinatie van deze straffen. De strafmaat hangt af van de ernst van de situatie. Bent u betrokken bij een ongeluk? Dan wordt u sneller getest op alcoholgebruik dan bij een gewone controle. Dit is ook om de eventuele schuldvraag vast te stellen.


text:
Na januari 2020 DIMAS a anuncia un maneho (temporal) encuanto e metodonan di pago pa e diferente productonan of servicionan cu DIMAS ta ofrece.
Cual ta e manera di pagonan recomenda?
Clientenan cu efectua un pago di e siguiente manera, lo no mester comunica cu DIMAS, ya cu e notificacion di e pago ta bay na manera automatico di DIMP pa DIMAS y ta haci posibel cu e proceso por sigui cana na DIMAS.
- Online Billpayment via di e App di Aruba Bank
- Online Billpayment via di e App di Banco di Caribe
- Un di e 5 Multi Functionele Acommodaties (MFA)
Observacionnan
Den practica Dimas ta observa cu su clientenan ta opta pa haci pago pa e diferente productonan of servicionnan na otro formanan. Clearance di e pagonan aki ta wordo procesa di forma manual dor di DIMP, cual ta un proceso cu por dura 10 dia di trabou. Esaki por sosode solamente si e cliente a inclui e PON. Y e cliente ta esun cu ta core cu e riesgo cu e pago no por wordo procesa/cleared na tempo.
Den caso cu e cliente a omiti of a falta di menciona e PON, DIMP lo no por clear e pago aki. Cu consecuencia cu e pago lo wordo temporalmente administra door di DIMP riba un cuenta cu yama “Vage Betalingen”. Pasobra DIMP no sa di ken e pago ta of si e pago ta pa un impuesto of pa un servicio of producto di DIMAS.
Aki algun ehempel con esaki ta bay robes:
- E cliente di DIMAS ta paga na cahero di un di a banconan y no ta pidi pa menciona PON (number di barcode) y number di CRV;
- E cliente di DIMAS ta haci transferencia online pero ta lubida di menciona PON (number di barcode) y number di CRV;
- E cliente di DIMAS ta paga, sin cu ela cuminsa e proceso na DIMAS, y pues ainda no tin un PON (number di barcode ) y/of un number di CRV;
- E cliente di DIMAS ta paga riba cuenta “robes”;
E pagonan haci di e manera aki ta e factor mas grandi cu ta ocaciona tardansanan den e tramite di un peticion na DIMAS. E cliente di DIMAS ta ser duna algun tempo, pero si finalmente no haya e clearance di DIMP, DIMAS no lo por sigui trata e peticion y lo procede na anula esaki.
Den caso cu e cliente opta pa hasi e pago mediante un transferencia bancario mester usa e siguiente informacion:
- Cuenta di banco di Departamento di Impuesto
- Menciona e number di PON/Barcode + CRV
DIMAS ta pidi su clientenan na momento cu nan hasi un pago di un otro forma cu no ta e 3 formanan di pago ariba menciona manera Online Billpayment di Aruba Bank, Online Billpayment di Banco di Caribe of na un MFA pa nan manda DIMAS un comprobante di pago na unicamente na e emailadres betaling@dimasaruba.aw.
DIMAS kier enfatisa riba e importancia di pone e PON number di (barcode) y CRV. Sin e PON y number di CRV Departamento di Impuesto, no por match e pago na nan peticion y e cliente ta core e riesgo cu e peticion ta wordo anula dor di DIMAS.


text:
Quincy Girigorie ku un programa di radio
Quincy Girigorie ku un programa di radio
Kuminsando djárason awor, 16 di novèmber Quincy Girigorie lider polítiko di Partido Alternativa Real (PaR) lo tin un programa di radio semanal na Radio Margaritha. Ku e programa aki Quincy lo ta den kombersashon ku tur ku ta skucha i tambe invitadonan. E meta di e programa ta pa kombersá riba diferente tópiko ku ta aktual den polítika pero tambe papia ofer di loke ta biba bou di nos hendenan. Tur djárason lo bo por sintonisá Radio Margaritha via e emisora 90.3 di 18.45 – 19.45pm.
Nos ta pidi un i tur pa skucha e programa i tambe duna aporte na esaki dor di yama i kompartí ku otro. Un danki tambe ta bai Francis ‘Grandi’ Kenepa ku ora nos a kompartí e idea kuné pa un programa di radio i e meta tras di esaki a brinda nos e espasio pa hasi e soño aki un realidat.
Pa mas informashon di e programa di radio nos ta invitá Abo djárason awor pa 18:45pm pone bo radio na 90.3 Radio Margaritha i skucha.


text:
DEN HAAG - Alexandra van Huffelen, Secretario di estado di Relashonnan den Reino ta bishita Aruba brevemente otro siman. Fuera di Aruba e lo bishita Sint Maarten, Corsou y Boneiro tambe. NoticiaCla a compronde cu e bishita pa Aruba ta bastante cortico e biaha aki. Durante e bishita pa Aruba e mandatario lo papia cu mandatarionan y bishita proyectonan. Na Aruba ta bishita e Archivo Nacional Aruba (ANA). E ta clausura su bishita na Bonaire , caminda e lo bishita esnan perhudicador di e molester di awa recien y lo haña splicashon di e situacion di e damnan.
AMSTERDAM - Prinses Amalia, e yiu mayor di Rey Willem Alexander ta cumpli 19 aña awe. Pero debi na menasa contra dje, e lo no por celebra esaki otro cu den su cas cu famia. Desde e aña aki Amalia ta studia na Universidad di Amsterdam, pero ta sigui su lesnan via computer na cas. E ta studia Politica, Psicologia, Ley y Economia. Tabata intencion pa Amalia biba na scol manera tur studiante regular, pero na October esaki a cambia y a nifica cu e mester a bay cas bek y sigui su estudio desde eynan.
DEN HAAG – Na Marriott hotel a tuma lugar un recepcion di Gobierno di Aruba pa oficialmente introduci mr. Juan (Ady) Thijsen como Minister Plenipotenciario di Aruba na Hulanda. Un recepcion atendi pa invitadonan for di e mundo poltitico, diplomatico y comerciante di Hulanda.
DEN HAAG – Un siman despues cu secretario di estado hulandes Alexandra van Huffelen a topa premier Evelyn Wever na Aruba, e la topa Wever atrobe awe diaranson, pero e biaha aki na Hulanda. Si e reunion aki realmente tabata necesario, no ta conoci pero ta mustra mas bien un momento pa saca potret, envez di realmente yega na algo concreto. Mucho cos diferente no a papia, y por considera e reunion mas bien como un encuentro social pa tene e relacionan habri pues. Esaki pasobra Hulanda a bisa caba cu ainda no ta bay papia riba yuda Aruba sino mas bien den curso di 2023. Gobierno di Aruba di su banda, ta sigura cu e tema principal (atrobe) tabata finanzas, pero esey a keda trata siman pasa caba na Aruba.
GELDERLAND – Cuidadanonan di e provincia hulandes Gelderlan por lo pronto no por tira riba lobo (wolf) cu e asina yama ‘paintball gun’ osea pistol cu bala di pintura, pa spanta nan. Asina hues a dicta den un corte hulandes. E provincial a permiti e arma anteriormente, pasobra tabata haya e lobonan mucho manso y cu e susto, lo por a spanta e lobonan y evita cu nan yega cerca di hende. E problema ta cu no a substancia e motibo pa tira e lobonan, suficientemente. Hues a determina cu un lobo ta un animal protehi. Ademas no por a proba cu e uso di e arma menciona, lo a yuda e meta.
ORANJESTAD - Premier Evelyn Wever a reuni cu premier hulandes Mark Rutte na Hulanda diamars. Mientras cu e mandatario ta sigura cu e tabata un bon reunion, nada concreto no a sali di e reunion. E tabata mas bien un oportunidad pa personalmente papia cu otro unda cu Aruba ta brief e mandatario hulandes en persona (un biaha mas) riba e situacion di Aruba.
ORANJESTAD - Te cu 2027 e fundacion WeConnect ta haña subsidio anualmente pa e sosten na studiantenan Caribense y personanan cu ta cuminsa riba mercado laboral (starter). Na 2023 ta trata di un montante alrededor di 200.000 euro. Hulanda ta pone e montante aki na disposicion via e ministerio di Asuntonan Interior y Relacionnan den Reino, pa asina asisti studiantenan y starter pa cuminsa riba mercado laboral den parti Caribense di Reino despues cu nan a finalisa nan estudio. Esaki ta necesario pa motibo cu tin un necesidad grandi pa profecionalnan na e islanan.


text:
Departamento di Salud Publico pa medio di su monitoring ta señalando aumento den casonan positivo na Aruba, pa cual motibo ta haci apelacion na comunidad pa bira mas consciente den proteccion di bo mes y esnan rond di bo pa evita di sigui plama e virus pa otro persona, vooral pa esnan mas vulnerabel.
Aruba ta den un etapa di recuperacion y ta importante pa comunidad yuda den e proceso pa reduci contagio.
Un di e metanan mas importante, ta pa proteha esnan mas vulnerabel den nos comunidad, cu ta nos adulto mayor y personanan cu cierto condicionnan medico.
𝐃𝐕𝐆 𝐭𝐚 𝐫𝐞𝐜𝐨𝐦𝐞𝐧𝐝𝐚:
✅ Es cu tin sintoma parecido na griep, pa no bay den publico pero haci un test di COVID. Test di COVID por wordo haci cu self-test of por wordo pidi via dokter di cas of riba www.dvg.aw of www.arubacovid19.org
✅ Evita contacto cu cualkier persona cu sintoma di COVID.
✅ Haci uzo di tapa boca den espacionan sera of unda tin multitud di hende.
✅ Ciudadanonan riba 60 aña pa pasa busca nan prome of di 2 booster shot mas pronto posibel. Por walk in na DVG Oranjestad, haci uso di e Bus di Vacuna of tuma contacto cu number 2800101 pa mas informacion.
✅ Cuidadanonan riba 12 cu tin 2 vacuna so, pasa busca nan boostershot.
✅ Ciudadanonan cu ainda no a vacuna, pa haci esaki mas pronto posibel.
Proteccion ta cuminsa na cada un di nos pa asina hunto nos limita e virus di sigui transmiti su mes. Stop COVID-19, sigui ciuda!
Asina departamento di salud publico a informa riba nan pagina social.


text:
Riba e página aki bo por haña informashon tokante kon Ministerio di Desaroyo Ekonómiko ta hinká den otro, ken ta e minister i kon pa yega na e produktonan ku e ministerio ta brinda.
Ministerio di Desaroyo Ekonómiko ta duna direkshon na un desaroyo ekonómiko duradero pa Kòrsou. E meta prinsipal ta promové un kalidat di bida haltu i próspero pa tur habitante di Kòrsou. E ministerio ta realisá esaki dor di efektivamente antisipá riba desaroyonan sosial i internashonal, duna servisio optimal i hiba un strategia profundo. E ministerio ta responsabel pa sostené e mundu di negoshi lokal, saka pèrmitnan nesesario i sostené kontaktonan internashonal pa asina atraé invershonistanan ku por sòru pa mas kupo di trabou.
Strategia Nashonal pa Eksportashon (National Export Strategy)


text:
Vacatura Dokter di Control
Banco di Seguro Social Aruba (SVb) ta encarga cu ehecucion di nos leynan riba tereno di incapacidad laboral den sector publico y sector priva. SVb ta controla su clientenan pa determina nan capacidad pa traha y ta crea oportunidadnan pa e cliente por reanuda su trabao. SVb ta guia su clientenan riba e caminda di reintegracion y hunto cu su clientenan ta desaroya diferente programa di reintegracion.
Nos team di Labor & Salud ta duna servicio na tur trahado di Aruba. Ideanan di inovacion, eficiencia y progreso ta ser cultiva diariamente na SVb pa hiba nos mes y nos organisacion pa dilanti.
Pa logra e metanan aki nos ta buscando e siguiente candidato pa join nos team di Labor & Salud:
Dokter di Control
cu ta desea di contribui na nos organisacion den un forma positivo. Si bo persona tin un diploma di bedrijfsarts, verzekeringsarts of un otro educacion considera como igual; bo persona tin un abilidad amplio pa comunica y banda di Papiamento bo ta domina Hulandes, Spaño y Ingles; bo persona ta cordialmente invita pa solicita.
Nos ta ofrece:
Salario conforme e Bezoldigingsregeling Ambtenaren y ta depende di e nivel di educacion y experiencia. Ademas bon condicionnan laboral secundario, entre otro pensioen di APFA.
Solicitacion:
Un carta di motivacion, acompaña pa CV, copia di diploma y certificado por wordo dirigi na director di SVb sr. ir. Edwin M. Jacobs, solamente mediante e-mail na info@svbaruba.org te cu 30 di september 2020.
Pa mas informacion tocante e vacatura por tuma contacto cu dr. Marleen de Graaf (mdgraaf@svbaruba.org) of dr. Myron Genser (mrjgenser@svbaruba.org).
Explicitamente Arubianonan ta wordo pidi pa solicita. Evaluacion psicologico ta parti di e proceso di solicitud.


text:
Hopi hende konosé e historia di George Maduro, ku a fayesé den guera na Oropa. Pero mas di 150 otro hendenan lokal a pèrdè nan bida den e guera aki. Hopi a bira víktima ora ku supmarinonan aleman a torpediá barkunan ku nan tabata traha ariba. I otronan ku tabata aktivo den defensa.
Nos mester di bo yudansa tambe komo públiko. Awor aki nos tin e lista ofishal ku 160 nòmber di tur esnan ku a fayesé den guera. Nos ke duna nan un kara! Si bo tin potrèt di un di e víktimanan aki, nos ta pidi bo trese pa nos pa asina duna honor na tur esnan ku a pèrdè nan bida riba nos plachi ‘ Duna nan un kara.’
Tambe nos ta pone atenshon na e 15 chines ku a mata aki nan Kòrsou, den un choke ku polis despues ku nan tabata den wèlga pa motibu di nan trabou peligroso den barika di barkunan.


text:
Introdukshon
Bo a wòrdu diagnostiká ku mal parto. Den kaso di un mal parto e “vruchtzak” no tin fruta i/òf no por rekonosé e batimentu di e kurason. E pèrdida aki por trese hopi doló. Pesei ta importante pa nos pensa riba esaki, i tambe pensa riba e eskoho ku lo bo tuma pa ku e situashon aki. Nos sa ku e doló aki ta algu hopi duru, pesei den e foyeto aki nos ta bai splika bo kiko ta un mal parto i kua ta e opshonnan di tratamentu ku tin.
Kiko ta un mal parto?
Mal parto ta pèrdidá di un beibi ku no a nase ainda. Un mal parto por okurí den e promé 16 simannan di un embaraso. Ta pruebá ku 15% di persona na estado ta sufri di mal parto den e promé 10 simannan, kual por tin yen konsekuensia pa ku esaki. Pero no ta algu ku famia ta heredá fásil. Hopi biaha algu a bai robes den e kromosomanan durante trahamentu di e fruta fertéliko. Konsekuensia pa e siguinte embaraso ta hopi chikí. Aktividatnan manera sex, kore baiskel, hasi deporte, kore bròmer of kaimentu no por okashoná un mal parto.
Kon nos ta investigá un Mal Parto?
Ora nos sospechá ku bo tin pèrdidá di un yu òf a yega di eksperensia pèrdidá di un yu e dòker/ginekólogo lo hasi un ultra zonido interno. Pa hasi un ultra zonido interno, nos lo hinka un aparato den e vágina i rondó di e aparato lo tin un kondon. Tin bia nos ta usa lubrikante ya asina e ta bira mas fásil pa nos hink’é den e vágina. Ku e ultra zonido nos ta saka potrèt di e ovario i matris. I via di un ultra zonido váginal nos por mira e embaraso for di 4 siman. Ku un embaraso salú, nos por mira e promé rosea for di 6 siman. Pues ku e ayudo di e ultra zonido aki nos por konstatá si bo a eksperensia un mal parto òf nò.
Kon un mal parto ta frakasá diripiente?
Den komienso bo ta pèrdè un tiki sanger. E pèrdidá di sanger aki por dura un par di dia. Pero si e mal parto kontinuá, bo lo pèrdè hopi sanger i/òf tambe klòmpi di sange, i tin bia asta e klòmpi di sanger por ta grandi manera tamaño di un moketa.
Si e mal parto kontinuá, bo ta haña doló di barika. E doló di barika ta un refleho di e doló ku bo ta haña ora bo tin bo menstruashon. E doló ta bin den ola: e ta dura pa un par di minüt kisas asta ora, despues e ta bai i bin bèk despues. Mayoria bia e doló ta redusí ora sanger no sali for di e matris. E motibu dikon bo ta sinti doló di barika ta paso tur kos ku ta den e matris ta wòrdu saká na momentu ku bo hasi moveshon. Di e forma aki bo kurpa ta limpia bo matris. Si e matris ta bashí, e pèrdidá di sanger ta bira ménos i e doló di barika ta bira un doló fregantina. Un dia despues di e mal parto bo ta pèrdè un gran kantidat di sanger, esaki ta paresido ku e kantidat di sanger ku bo ta pèrdè durante bo menstruashon. Despues e doló di barika ta kuminsá bai tiki tiki. Pero bo lo sigui pèrdè sanger den e siguinte 5 pa 10 dia.I al final e pèrdidá di sanger ta bira mas ménos i e koló di e sanger tambe ta bira mas skur.
Aviso den kaso di Mal Parto
- Bo no por prevení i/òf stòp un mal parto. Esaki tampoko no por wòrdu hasi via remedi òf tumando sosiego.
- Si e pèrdidá di sanger oumentá òf bo haña doló manera ora bo tin bo menstruashon, sòru pa bo tin un persona di konfiansa huntu ku bo. Paso si e pèrdida di sanger i kram ta hopi fuerte, sosten di un persona konfiabel ta importante.
- Pa doló di menstruashon bo por usa remidanan manera paracetamol i/òf painkillers por ehèmpel Naproxen, Aleve, Diclofenac.
- Bo no mester warda e tehido rechasá.
- No hasi uso di tampon. E matris mester por rechasá e fruta fértil.
Eksaminashon despues di un mal parto frakasá
Si e fruta fértil wòrdu di ban, nos por usa un ultra zonido váginal pa wak si e mal parto a wòrdu kompletá. Nos ta wak ku sea e hòl di matris ta bashí. E ultra zonido interno no nesesariamente ta tuma lugá mesora despues di e mal parto. Esaki tambe por tuma lugá un par di dia despues. Den kaso kaminda e proseso di mal parto a kana natural, no ta nesesario pa usa un ultra zonido. I ora e hòl di e matris ta bashí, tratamiento no ta nesesario.
Niun mal parto inesperá
Un ginekólogo ta deliberá e diferente posibilidatnan ku bor skohe pa inisía un mal parto. Abou nos a pone un lista di tur e diferente opshonnan, ya asina bo por pensa tokante bo desishon.
Kua ta e posibilidatnan?
Opshon 1: Warda riba un proseso natural.
Un di e posibildatnan ta pa warda riba e proseso natural di e mal parto. Nos ta avisá esaki espesialmente ora tin señalnan di un mal parto nobo (doló di barika i hopi pèrdida di sanger). Si nos determiná ku bo a sufri di un mal parto, nos ta rekomendá bo warda un pa dos siman. Mayoria biaha un mal parto inesperá ta kuminsá. Mas o ménos 50% di hende muhé ta sufrí di un mal parto natural den dos siman. Si bo hasi e eskoho di warda, ta hopi bon pa pensa kuantu tempu lo bo ke warda. Tambe ta hopi importante pa delibrá esaki ku bo partera i/òf dòkter. Warda por ta doloroso, pero tambe e no tin niun konsekuensia pa un embaraso nobo i e chèns pa komplikashon ta chikí. Si bo disidí despues ku bo ke hasi un operashon tòg, bo por hasi esaki. Den kaso di doló persistente i hopi pèrdida di sanger, un intervenshon lo por ta hopi nesesario. Si e opshon pa warda ta hustifiká i esei tambe ta bo preferensia, e dòkter i/òf partera lo bai di akuerdo ku bo. E orei bo mester regresá bèk despues di un siman pa hasi un kontròl i despues e dòkter i/òf partera lo disidí kon nan lo kontinuá.
Opshon 2: Tratamentu ku medikashon
Tambe bo por opta pa tratamentu ku medikashon. E droganan aki yama mifepristone i misoprostol. Mifepristone i misoprostol tin un rango asina haltu di mal partonan kompletá (80%).
Kua ta e sintimentunan sekundario?
Posibel sintimentunan sekundario di mifepristone ta: doló di kabes, doló di stoma, sakamentu, doló di barika, diarea, kansansio, keintura i biramentu di kabes. Sintománan sekundario di misoprostol ta walmentu di stoma,sakamentu,diarea i keintura.
ki ora bo no mester uza misoprostol?
si:
- Bo ta alérgiko pa misoprostol
- Bo nirnan no a tra optimal (insufisiente nir króniko)
- Bo ta semper corticosteroid;
- Bo tin asma severo
- Bo tin un defekto di kurason
- Bo ta diabetis, kual no ta bon kontrolá
Ki ora bo no mester uza mifepristone?
si bo tin asma, bo mester usa e remedi aki ku hopi koutela. Bo dòkter lo disidí ku bo por usa e remedi aki òf nò.
Kon pa usa mifepristone i misoprostol?
Bo por usa mifepristone i misoprostol na kas. Promé bo mester tuma 200 miligrams di mifepristone i 36 ora despues bebe 4 tablèt di misoprostal den un bia (800 ug) i sòru pa hinka esaki mas ariba ku ta posibel den e vágina. Bo por skohe ki ora bo ta bebe nan sea mainta òf bo ta preferá anochi. Despues di un par di ora ku a bebe nan bo ta kuminsá sinti kram den barika. E mal parto ta kuminsá den e promé 24 oranan. Si esaki no ta e kaso, e di dos bia nos ta duna bo 4 tablets mesora, pues na e klínika bo lo risibí un total di 8 tablèts. Por sosodé ku bo ta saka e tablètnan, pero esaki no ta algu malu, e ta nifiká ku e kurpa a apsorbá e supstansia kaba. Ora bo usa mifepristone bo ta paga un preis dedusibel kual ta mas o ménos fl. 80,- na botika.
Kual ta e riesgonan?
Mifepriston ta efektivo i sigur, pero e no ta registrá komo tratamiento pa mal parto. E ta registrá komo un remedi pa stoma. E droga aki ta wòrdu usa mundialmente, i a wòrdu apliamente pruebá ku e ta sigur pa wòrdu indusí na un mal parto.
Ki ora bo ta hasi un kontròl (check-up)?
Un siman despues di insertá Mifepriston, bo mester bin bèk klínika di poli pa un kontròl. Si anteriormente bo a yega di eksperensia un mal parto, por fabor tene kontakto ku klínika di poli. Ku e ultra zonido, e
ginekólogo ta kontrolá, wak si e mal parto ta kompletá i wak si e hòl di matris ta bashí. Kisas bo no a eksperensia un mal parto derepente, e orei nos por plania un “curettage” (un prosidurá kaminda ta kita tur kaska for di e parti paden di e matris) pa bo.
Opshon 3: Chupa “curettage”
Sierto hende muhé ta haña difísil pa warda te ora e proseso di mal parto kuminsá naturalmente. E proseso por ta hopi emoshonal i práktikal pa warda riba un mal parto natural. físikamente e por ta difísil si e pèrdidá di sanger dura un tempu largu, pa sierto hende muhé esaki ta motibunan pa intervení mas
trempan. Esaki por wòrdu hasí dor di saka e “curettage”. Ku e prosidura surugano aki, e mal parto ta kompletamnete kitá fo di 95% hende muhé.
Kon un “curettage” ta funshoná?
ku un “curettage” nos ta chupa e matris dor di e vágina ku un tubu. Despues e sangrametu ta stòp ora ku nos kita tur e partinan sobrá, kual ta sosodé den algun dia.
Kon largu un “curettage” ta dura?
Un “curettage” ta dura 5 pa 10 minüt. Bo lo risibí un anestesia/ferdof ya asina bo no ta sinti nada i/òf eksperensia e prosidura aki.Bo lo wòrdu mandá na e departamento di trato di dia. Por fabor tene na kuenta ku bo no por tin nada mas plania riba e dia ei. i normalmente bo ta bai kas riba e mesun dia.
Kon e rekuperashon ta bayendo?
E rekuperashon despues di un “curettage” ta dependé di kada persona. E ta vária pa un par di dia tin bia asta pa 2-3 siman. Esaki tin di aber ku e anestesia/ferdof, ontzwaveling i e pèrdida di sanger ku bo a pèrdè durante e mal parto.
Kua ta e komplikashon nan ku tin?
Ku “curettage” tin un chèns chikí pa komplikashon pero esaki ta rekerí mas tratamentu. E riesgo mes ta e anestesia/ferdof i e chèns di infekshon, sangramenetu i/òf daño na e matris.
Ki ora bo ta bin bèk pa hasi un kontròl?
Bo no mester di un kontròl nesesariamente. Pero si bo ke un sita, bo por yama e ginekólogo di e klínika pa tra un sita 6 siman despues di e “curettage”.Klaro ku bo por yama libremente si bo tin kualke pregunta òf si tin kualke problema. Por ehèmpel den kaso di pèrdida di sanger eksesivamente òf si bo mestruashon a tarda pa bin.
Kiko ta pasa si e mal parto no ta kompletu?
Por sosodé ku e mal parto ta kompletu, untiki resgo ku a keda atras. Bo por warda wak si e “curettage” ta wòrdu saká.
Ki ora bo mester tuma kontakto ku nos despues di un “curettage” òf mal parto?
Ta importante pa atvertí bo dòkter òf partera den e situashonnan aki:
- Si bo tin hopi pèrdidá di sanger (prolongá i hopi mas pèrdidá di sanger ku bo menstruashon nòrmal).
- Den kasonan di keho persistente. Si bo sigui haña dolónan di kram i/òf hopi pèrdidá di sanger, esaki por indiká ku e mal parto no ta finalisá. Den e kaso aki un “curettage” nobo ta nesesario.
- Den kaso di keintura. Un temperatura di (>38 °C) òf mas haltu, 24 ora despues di a tuma misoprostol.
- Den kaso di intrankilidat.
Un rekuperashon emoshonal huntu ku un mal parto, tin bia ta hopi drástiko.
un mal parto inesperablemente ta trese un fin na e futuro i fantasia di e yu esperá. Hopi hende muhé ta keda di “shock” ora nan tende e notisia aki. E tristesa por ta hopi intensivo, espesialmente den e promé simannan. Adishonal huntu ku e sintimentu di tristesa tambe tin e sintimentu di kulpa,berguensa,rabia,frakaso, e sintimentu di bashí, i tambe e sintimentu di yalurs riba otro hende muhé embarasá. Tur e sintimentunan aki ta komprendibel. Tuma tempu pa prosesá tur e sintimentunan aki i purba papia ku un persona ku bo ta konfia tokante e sintimentunan aki. Pa e mundu eifo hopi biaha e pèrdidá nan aki ta invisibel, kual tambe ta hasie mas difísil pa ekspresá bo sintimentunan ku otro. Pao tur hende ta eksperensia mal parto na diferente manera.
Ki ora bo por sali na estado atrobe?
Despues di tempu, ta bin un deseo pa un siguinte yu. Nos ta rekomendá pa warda te ora bo haña menstruashon atrobe kaba bo lo por sali na estado. Bo por esperá bo menstruashon despues di 6 siman, despues di e mal parto, aunke e por ta mas trempan òf mas despues. Si e periodo no yega, tuma kontakto ku bo dòkter òf partera. Ta alertá, promé ku e promé periodo bo ta fértil kaba. Adishonal, ta hopi importante pa bosnan tur dos ta emoshonalmente prepará atrobe. Den mayoria kaso e embaraso despues di un mal parto ta bai sin niun problema. E promé tres simannan di un embaraso tin hopi tenshon, e lo bai bon e biaha aki si? si bo mester, bo por tuma kontakto libremente ku bo partera òf hòspital den e promé estadonan di bo embaraso, asina nos por yuda bo pasa den e promé simanan. Si ta nesesario pa bo nos por hasi un ultra zonido den e promé 7 simanan di e embaraso tambe.
Bo tin kualke pregunta?
Si bo tin kualke pregunta despues di lesa e foyeto aki òf si bo ta preokupá, por fabor tuma kontakto ku bo opstetria òf ginekólogo.


text:
Korsou
Universal Periodic Review di nashonannan unĺ na Ginebra
Ayera e delegashon di Kòrsou enkabesá pa Minister Hato di Hustisia a asistí na e Universal Periodic Review (UPR) di e Konseho di Derecho Humano di e Organisashon di Nashonnan Uní (United Nations Human Rights Council). Huntu ku Aruba, Sint Maarten i tambe Hulanda e delegashon a representá Reino Hulandes aya na Ginebra. Ademas di esaki e tres paisnan (Kòrsou, Aruba i Sint Maarten) a disidí di organisá un Reunion Hudisial Tripartito na Ginebra mes kual tambe a tuma lugá ayera.
Den e UPR Kòrsou a tene tres intervenshon i adishonalmente mas ku 100 pais a duna rekomendashon. Reino Hulandes den su totalidat a haña mas ku 200 rekomendashon ku por kondusí na mehoransha den vários area. E enfóke di Kòrsou tabata riba migrashon, kambio di klima, trafikashon di hende i derechinan laboral.


text:
2022
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
2022 ta un aña komun ku a kuminsa riba un djasabra riba e kalènder gregoriano. Bièrnèsantu ta kai riba 15 di aprel i Pasku Grandi riba 17 i 18 di aprel.
A sosodé[editá | editá fuente]
Yanüari
- 19 – Pa di dos biaha konsekutivo e Partido Laboral di Barbados ta gana elekshon obteniendo tur trinta asiento di e Parlamento di Barbados.[1]
Febrüari
- 8 – Pandemia di COVID-19: e kantidat di kasonan di kontagio konfirmá ta surpasá 400 mion mundialmente.[2]
- 24 - Putin ta invadi Ukrania for di oeste, norte i Krimea, apenas algun dia despues di rekonose e teritorio ukraniano di Donetsk i Luhansk komo estadonan independiente di Rusia.[3]
Mart
- 13 - Ta tene elekshon pa e dos kamara legislativo di Colombia.
- 16 - Ta tene elekshon munisipal na Hulanda, eksepto e munisipio spesial di Boneiru, Saba y Sint Eustatius ku lo tin elekshon pa Konseho Insular na 2023.
Aprel
- 17 - Na Boneiru a introdusí un bandera i un himno di bario di Antriol.[4]
- 24 - Presidente Emmanuel Macron ta sali re-elegí durante e di dos tanda di e elekshon presidensial na Fransia, derotando su kontrinkante Marine Le Pen.
Mei
- 4 - Ta inisiá na Sint Maarten e enkuentro bienal di IPKO. Entre e puntonan di agenda ta fihá e proposishon di lei di Reino COHO (Caribisch Orgaan voor Hervorming en Ontwikkeling).
- 22 - Anthony Albanese a bira e di 31 Promé Minister di Australia.
- 29 - Na Colombia ta tuma lugá e promé tanda di e elekshon presidensial. Gustavo Petro i Rodolfo Hernández Suárez, kandidatonan ku a logra mas voto, ta avansá pa e di dos tanda.
Yüni
- 16 - Na Colombia ta tuma lugá e di dos tanda di e elekshon presidensial.
Yüli
- 7 - Na Birmingham, Estadonan Uni di Merka a inisia e Weganan Mundial 2022.
- 17 - Konmemorashon di e 100 aniversario di e wèlga di e trahadonan di Haf di Kòrsou y e lucha di Felix Chakuto komo lider sindikal.
Ougùstùs
- 4 - Na Kòrsou, premier Gilmar Pisas ta anunsia e kanselashon di e situashon di krisis di COVID-19.[5]
- 7 - Na Colombia, Gustavo Petro ta asumí presidensia di e pais pa e periodo 2022-2026.
Sèptèmber
- 8 - Rei Carlos III ta asendé e trono di Reino Uni i "Commonwealth realms" despues di e fayesimentu di su mama, Reina Elizabeth II e mesun dia.[6]
Òktober
- 1 - Inisio di e XII Weganan Suramerikano na Asunción (Paraguay). Den e kompetensianan Kòrsou a bai ku un medaya di plata (atletismo) i Aruba ku tres medaya di oro i tres di plata (landamentu, windsurf i bowling).
- 10 - Kòrsou a remplasá su eskudo pa un emblema nobo komo e símbolo nashonal. E emblema ta titulá "Mi Pais, Mi Orguyo".
Novèmber
- 6 - Na Aruba a realisá e promé vuelo electrico den Karibe Hulandes ku e Pipistrel Velis Electro di Royal NLR.[7]
- 20 - Inisio di e Kopa Mundial di Futbòl di 2022 na Catar, ku lo klousurá dia 18 di desèmber.[8]
- 24 - Na Kòrsou ta inisia e di shete edishon di e torneo ABCS.
Desèmber
A nase[editá | editá fuente]
Yanüari
Febrüari
Mart
Aprel
Mei
Yüni
Yüli
Ougùstùs
Sèptèmber
Òktober
Novèmber
Desèmber
A fayesé[editá | editá fuente]
Yanüari
Febrüari
Mart
- 22 - Pacheco Domacassé (80), edukador, músiko, aktor, eskritor, direktor di komedia i sineasta di Kòrsou
Aprel
Mei
- 21 - Hubert Fermina (74), dirigente i polítiko hulandes
- 23 - Nora Sneek-Gibbs (72), aktivista i polítiko di Sint Eustatius
Yüni
Yüli
- 11 - Diana Lebacs (74), poeta, eskritor, aktris, dosente di Kòrsou
Ougùstùs
Sèptèmber
- 8 - Elizabeth II (96), reina di Reino Uni i "Commonwelth realms".
- 13 - Etty Toppenberg (79), músiko, kantante i kompositor arubano.[9]
Òktober
Novèmber
- 4 - Ruben Garcia (70), DJ, animadó, empresario, locutor, presentadó arubano.
- 6 - Bèbè Rojer (88), sindikalista kurasoleño.
- 16 - Stanley Brown (84), aktivista polítiko di Kòrsou.
- 25 - Stella Oosterhof (88), lokutora i presentadó di Kòrsou.
Desèmber


text:
“Pa por logra husticia na tur dos banda, mescos cu libertad di prensa y democracia ta exigi, ta hopi importante pa tin tur dos banda di e medaya”
ORANJESTAD – Prome Minister Evelyn Wever – Croes durante di Conferencia di Prensa di Gobierno, a trata e tema di un publicacion cu a sali siman pasa di Sociedad Interamericana de Prensa (SIP). Den e publicacion aki, Aruba ta wordo pinta bastante malo y ta cuestiona libertad di prensa na Aruba.
Prome Minister a splica cu e publicacion aki ta bin despues di un situacion cu a tuma luga recientemente unda cu keho a wordo haci na Gobernador di Aruba, door di un periodista na Aruba. Premier Wever – Croes a reuni cu e periodista y a adresa tur e puntonan cu el a trece dilanti den su carta. Ademas a splica e otro banda di medaya (e banda di Gobierno), a refuta acusacionnan treci dilanti y a yega na e conclusion cu no tin un censura.
No ta di opinion cu na Aruba tin censura di prensa
Gobierno ta tuma periodismo, libertad di prensa y transparencia hopi serio. Esaki ta e base di e maneho di Gobierno cual a inicia cu ne prome cu Gobierno di Gabinete Wever – Croes II a wordo forma. Incluso durante di e fase di formacion, prensa tabatin tur libertad pa por a scucha tur locual a wordo treci dilanti di parti stakeholders. Ademas, tin cuadronan legal na Aruba cu ta exigi cu mester duna e transparencia ey, Prome Minister a splica. Banda di esaki, Gobierno ta percura pa informacion di Gobierno ta disponibel pa tur miembro di prensa a traves di plataforma social manera Facebook y e corant digital IslaOnline cu ta publica di dialuna pa diabierna y ta contene noticianan veridico di Gobierno. Banda di esaki regularmente ministernan ta haci entrevista cu prensa y duna conferencia di prensa unda cu prensa hopi biaha tin e oportunida pa haci pregunta riba diferente topico. Por lo tanto, no por papia di censura di prensa.
Publicacion di SIP
Premier Wever – Croes a sigui bisa cu a base di e publicacion cu a sali di SIP, a tuma contacto cu e director ehecutivo inmediatamente y a gradicie pa e interes cu SIP a demostra den defende libertad di prensa na Aruba. A duna splicacion cu libertad di prensa y transparencia ta e base pa e maneho di Gobierno. Y a invita SIP pa un reunion pa papia tocante nan publicacion, pa motibo cu ta di opinion cu e ta sumamente importante pa SIP expone a base di kico e ta yega na e conclusionnan den e publicacion. Cual ta considera conclusionnan detrimental pa e imagen di Aruba y di Gobierno.
Den e reunion, Gobierno tambe lo por presenta e otro banda di medaya na SIP. Den e comunicacion cu e organisacion, Prome Minister a termina splicando cu libertad di prensa ta basa riba democracia y democracia ta exigi husticia pa tur dos banda irespecto funcion di un hende. Pa por logra husticia na tur dos banda, mescos cu libertad di prensa y democracia ta exigi, ta hopi importante pa tin tur dos banda di e medaya.
“Nos ta bou di e impresion cu SIP no tin tur dos banda di e medaya. Pa e motibo aki, Gobierno di Aruba a invita nan pa asina informa nan di e otro banda di medaya tambe”, Prome Minister a duna di conoce.


text:
Nashonnan Uní ke 200 mion dòler pa yuda Haiti.
Nashonnan Uní a pidi komunidat internashonal 200 mion dòler, pa yuda viktimanan di e epidemia di Cholera na Haiti ku a start na 2010. E sosten finansiero no ta nifiká sí, ku Haiti no mester paga e plaka bèk. Asina e delegado spesial di Ban Ki-moon, David Nabarro a deklará na New York den e siman akí. "Ta traha akí di un responsabilidat moral pa ku e viktimanan di Cholera na Haiti", asina Nabarro a deklará. Mitar di e 200 mion dòler, lo bai direktamente pa e famianan afektá. Esaki ta masomenos 10 mil dòler pa kada famia. Huridikamente nunka, Nashonnan Uní no a aseptá kulpabilidat pa e epidemia. Gobièrnu di Haiti ta bisa ku ta debí na un soldá di Nashonnan Uní, ku na 2010 tabata malu ora ela bin yuda na e isla, for di Nepal, a trese e malesa. Entretantu na Haiti tin mas ku 50 mil víktima afektá ku Cholera.


text:
John Laurence, di profesion piscado y presidente di e Piscadonan na Rancho di Clemente, tin un experencia di 40 aña. Y ta un di e tantisimonan cu ta preocupa pa destino di Paulus (Pau) Martijn, kende ta perdi for di diasabra, 29 di februari ultimo.
“Pau ta un persona hopi recto, cautoloso y preocupa cu siguridad,” Lourens a comete. Su profesion di buceado a hib’e traha na paisnan hopi leu di Aruba despues cu refineria a cera. “Bucea no solamente tabata su profesion pero su hobby tambe,” Laurence a comenta.
Bajo
Bajo, unda cu Pau y su amigonan (Reangulo Stamper, Franklin Vos y Robert Laveist) a bay tira pisca, ta un area basta leu cu ta cay den teritorio Venezolano. “Bajo ta un teritorio seco, di mas o menos 13 braza hundo y ta keda pafo di awanan teritorial di Aruba, zuid ariba di Aruba. Ta dura un ora y mey prome cu yega eynan nabegando den bon tempo. E ta un area rico na pisca pa cual piscadonan gusta pa bay tira pisca den e area ey. E ta un luga cu hopi aña cu piscadonan di Savaneta ta bay eynan.” E ta un area cu tin tribonnan masha grandi ta draai rond tambe.
El a splica tambe cu ora cu bay Bajo, esun cu ta keda den boto tin bida di e otronan den su man. Mester ta semper atento di kico ta tuma luga cu e boei ora cu baha sambuya. Mester keda riba e boei, wak oloshi bon, coy number di GPS, y conta cuanto tempo nan ta keda abou pa sa ki ora nan mester bin laira pa decompres. “Mi no ta un sambuyado, pero mi a siña con pa traha cu nan,” Laurence a splica. “Si tempo pasa, mester controla wak kico ta pasando. Tin señal cu por haci, pone un tanki den awa y bati cu hero pa mira si tin reaccion, si boso ta dos so. Si tin un di tres hende, e mester baha wak.”
Busca unda coriente ta bay
Si tin cualkier problema, wak unda coriente ta saca un hende y tira bista den e direccion ey. Si e persona keda perdi, lo mester busca contacto cu tera. “P’esey ta importante pa tin radio abordo pa haya comunicacion cu esnan den bisindario y meld na tera. Ami den casonan asina lo marca mi posicion, bay den area unda por haya comunicacion via celular bati alarma, y bolbe na mi posicion,” Laurence a bisa.
Awendia no ta tur piscado tin un radio, pasobra mester ta inscribi na Directie Telecommunicatie, cu ta costa placa, mientras e ta algo importante pa e piscadonan. Un telefon satelital, por coy tur caminda, pero na Aruba no tin e servicio ey. Awo e exigencianan pa e botonan ta: EHBO Kit, Flares, spiel, boei cu tanto meter di cabuya, vest. Cada seis luna ta controla esaki, pa haya permiso pa pisca rond di e isla.
Pau
Pau Martijn ta un bon amigo di nan y conoci como un persona corecto pa cumpli cu reglanan di siguridad. Ora cu alarma a wordo bati cu e ta perdi, ya caba mayoria di boto tabata aden caba. E siguiente mainta diferente piscado cu a sali, a tira bista.
Riba e diasabra ey, tabatin algun boto mas panort y mas pariba, y nan ta corda cu awa tabata bay nort/abou y cerca di Aruba abou. E ta corda ainda cu algun amigo cu a bay Fuikdag, cu a lesa compas malo, y a bay masha leu mes di Aruba.


text:
Prome Minister Evelyn Wever-Croes APERTURA DI E PROME FASE DI VELD DI ESTRELLA
Prome Minister Evelyn Wever-Croes
APERTURA DI E PROME FASE DI VELD DI ESTRELLA
Prome Minister Evelyn Wever-Croes hunto cu demas coleganan a asisti na e apertura di e prome fase di veld di Estrella. Un proyecto bunita cu ta desaroyando na bienestar di deporte y di nos muchanan. Pa Gabinete Wever-Croes un di e prioridadnan ta bienestar di nos muchanan y p’esey ta considera importante pa inverti den deporte pa asina duna nos muchanan mas opcion pa un miho futuro evitando cu nan ta constantemente riba caya.
E proyecto aki a wordo financia door di “maatschappelijke contributie” cu ta un contribucion na sociedad cu ta wordo duna door di desaroyadornan di proyectonan grandi na Aruba. E contribucionnan aki ta wordo reparti den diferente area cu ta innovacion, cultura y deporte. Na su turno e ministerio encarga ta aloca e fondonan na e diferente proyectonan cu ta bin na remarke. Riba e fondo aki, Premier Wever-Croes a anuncia cu tin un control financiero pa asina garantisa cu e fondonan di e “maatschappelijke contributie” a ser uza debidamente. Unabes e control aki keda cla lo tin mas fondo pa aloca pa asina por sigui cumpli cu e proyectonan grandi nos dilanti.
Prome Minsiter na e ocacion a gradici e directiva y henter e comite di Estrella, Benchi Werleman, Michel Lopez y Edgard Vrolijk cu a hunga un papel hopi importante den haci e proyecto aki posibel. Deporte sigur ta un factor hopi importante den e desaroyo di nos muchanan. Prome Minister ta sumamente contento di por contribui pa aisna nos muchanan tin un miho futuro.


text:
Poekie Alberto, un dje lidernan di partido KEM a tuma retiro.
Willemstad - Den un buelta sorprendente, un di e dos lidernan i fundadó dje partido polítiko nobo KEM, Poekie Alberto a tuma su retiro dje organisashon. Den un karta dirigí na direktiva di e partido, Alberto a splika ku diferensia den idiologia i e sentimentu di divishon, ta e motibunan pakiko e ta distansiá su mes di KEM [Partido Kòrsou Esun Mihó]. Segun informashon èkstraofisial, e retiro di Poekie tin di haber tambe e desishon riba kua di e dos eksponentenan prinsipal lo mester a bira ofisialmente lider dje partido.
Na dezèmber di 2019, partido KEM a kuminsá profilá su mes na momentu ku durante un Konferensia di Prensa, Michelangelo ‘Low’ Martines, Eldrin ‘Poekie’ Alberto i demas miembronan a anunsiá nan partisipashon na elekshon 2021.
Retiro di Poekie Alberto, ku a bin ta profilá komo lider di KEM a kousa ku e otro miembronan Giancarlo Hernandez i Jadira Bislick tambe a anunsiá nan retiro for di e partido.
KEM no a duna un deklarashon ofisial ainda riba e retiro di Alberto.


text:
Nieuws
Departamento di Aduana a tene reunion cu CUA y ATIA pa loke ta e cambio riba maneho di descuento riba factura
Diahuebs 1 september 2022 Departamento di Aduana a tene un reunion cu Comerciantenan Uni Aruba (CUA) y Aruba Trade & Industry Association (ATIA) riba e tema di Douanewaarde. E intencion di reunion aki tabata pa sinta hunto cu e gremionan...
Management y Staf di Departamento di Aduana ta felicita colega, sr. Giovanny Nicolaas cu diabierna ultimo, dia 22 di juli 2022 a finalisa y ricibi su certificado como Instructor oficial di K-9. Giovanny ta actualmente e Supervisor di nos K-9...
Departamento di Aduana Aruba ta pidi biaheronan pa tene na cuenta productonan cu ta rekeri permiso di importacion na momento cu regresa bek for di exterior. Productonan cu ta rekeri un permiso di importacion valido: Remedi: Si un biahero kier...
Departamento di Aduana ta pidi biaheronan pa registra articulonan personal prome cu biaha pa exterior
Manera ta conoci, Departamento di Aduana tin e autoridad pa supervisa importacion, exportacion y transito di mercancia. Un parti di e autoridad aki ta consisti di e tarea di impone y recauda impuesto di importacion y accijns. En conexion cu...
En conexion cu e aviso oficial di Gobierno di Aruba encuanto tropical storm Bonnie, nos oficinanan lo ta cera awe, diaranson 29 juni 2022 for di 12.00 or di merdia. Nos oficinanan lo permanece cera diahuebs 30 juni 2022. Tur...
Departamento di Aduana ta informa cu su oficinanan lo ta cera riba diahuebs 26 di mei y diabierna 27 di mei 2022 en conexion cu Dia di Ascencion y ATV dag obligatorio di gobierno. Tur servicio pa clientenan y publico...
Departamento di Aduana ta anuncia cu su oficinanan lo ta cera riba dialuna 2 di mei 2022 en conexion cu Dia di Obrero. Tur servicio pa clientenan y publico en general lo reanuda riba diamars 3 di mei desde 7.30...
Diaranson 27 di april 2022 e oficinanan di Departamento di Aduana lo ta cera en conexion cu Dia di Rey. Tur servicio pa clientenan y publico en general lo reanuda riba diahuebs 28 di april desde 7.30 or di mainta....
Departamento di Aduana ta duna biaheronan algun tips en conexion cu temporada di vakantie di Pasco Grandi
Teniendo na cuenta e temporada di vakantie di Pasco Grandi, nos ta duna tur persona cu ta biahando pa exterior e siguiente tips: Formulario Tijdelijke Uitvoer Nos recomenda biaheronan pa registra articulonan personal manera laptop, celular of tablet na balie...
Departamento di Aduana ta informa cu su oficinanan ta cera riba Diabierna Santo, 15 di april y di dos dia di Pasco Grandi, esta dialuna 18 di april, 2022. Tur servicio pa clientenan y publico en general lo reanuda riba...


text:
Estudionan manera Antropologia y Arkeologia combina hunto cu cambio climatico tabata temanan menciona durante di un presentacion na Museo Arkeologico. Corinne Lisette Hofman ta profesor di Arkeologia Caribense y ta traha na universidad di Leiden y tambe na e instituto real Hulandes pa estudionan di Asia Sur y Caribe y e ta conta cu tin topiconan crucial manera cambio climatico.
Hofman ta busca di sa e prome interaccionnan cu ta trece hende cu e ambiente na Aruba cu ta bay bek mas di 3 mil aña atras. Di unda e hendenan aki a bin tambe tabata tin cambio climatico.
E islanan di Aruba, Boneiro y Corsou a wordo alcansa pa un tsunami por lo menos 4 mil aña pasa. Esey ta cuadra cu e yegada di e prome habitantenan na e isla.
Si wak na Spaans Lagoen por ehempel, ta un area cu a haya evidencia di e prome personanan cu a bin aki for di e costa di Colombia of Venezuela. Na e momento ey tambe nan a haya nan mes confronta cu e medio ambiente.
Loke cu Hofman ta interesa ta a largo plaso, con e hendenan a adapta na e cambio climatico. Esey ta loke e investigacion ta trata, di e adaptacion social na cambio climatico. No ta pa wak riba cambio climatico den termino di temperatura of biento. E ta realmente con hende for di comienso di e prome habitantenan, a adapta na e ambiente, cu e reto di cambio climatico.
Den su splicacion Hofman a bisa cu e investigacion cu nan ta haci ta di un forma pa e apela na tur hende. Door di tin’e den Arkeologia, Antropologia, Arkitectura y hasta sostenibilidad, y door di combina tur e disciplinanan aki, ta alcansando un publico grandi, no solamente academico, pero hendenan comun y coriente riba e islanan, pa conscientisanan cu e ta un problema comun pa tur. No ta importa si bo ta un dokter of bo ta un antropologo of arkeologo, tur tin e mesun preocupacion. E ta concerni nan estilo di bida.
Antropologo cultural, Francio Guadaloupe ta traha na e Universidad di Amsterdam como tambe na e Academia Real di Ciencia di Hulanda. Tambe e tabata ex presidente di e Universidad na Sint Maarten y ta bibando na Aruba. E tabata na e evento na Museo Arkeologico, unda cu el a duna splicacion con e dia aki a bay.
Segun Guadaloupe e evento aki ta mas manera un consulta cu e publico. Nan tin un propuesta di investigacion cu ta tira un bista riba cambio climatico den un modo multidimensional.
Loke nan ta haciendo ta trece tur e elementonan aki y purba di puntra e hendenan na Aruba kico ta nan necesidadnan, gustonan y deseonan pa loke ta cambio climatico, pa asina por hink’e den e propuesta di investigacion, pa haci’e relevante pa e poblacion di e sociedad aki.
Guadaloupe ta contento cu e reaccion haya caba. E combersacion cu nan a haya, a haya bon feedback. Aruba un biaha mas ta experenciando awasero y e biento ta cambiando. Ta señalnan cu Antias menor, tabata p’afo di e faha di horcan pa hopi tempo, awo lo bay cuminsa experencia parti di horcannan atrobe. Mester pensa riba infrastructuranan, con e comunidadnan ta organisa y mester pensa comunicacion pa personanan, cual ta nifica arte.
Arte
Cambio climatico tambe tin un dimension artistico. Un di e cosnan cu Guadaloupe por pensa ta cu si bo wak e prome habitantenan di e islanan, e Amerindians, nan a haci hopi pintura. Nan tabata biba den ambiente sin coriente. Ora cu tabata scur, tabata scur y nan no por a mira kico tabata pasando. Nan mester a adapta na e medio ambiente. Adaptando na dje na e momentonan ey, sin e ciencia di awendia, atrabes di arte y spiritualidad. Cambio climatico tin un dimension artistico spiritual y religion y arte ta dos banda di e mesun moneda.
Persona cu tin arte, por ta no mester di arte y esun cu tin religion, no lo por tin arte, manera cu tin entendi.


text:
Un aña despues di a muda for di Playa
ORANJESTAD, Aruba: Scol secundario Juliana ta ubica na un edificio temporal y nan a ricibi bishita di Minister di Enseñansa, Michelle Hooyboer-Winklaar. E scol original na playa ta un di e scolnan di mas bieu na Aruba. Pa varios motibonan di infrastructura y debi na e edad di e edificio e scol ta den necesidad di un renobacion completo.
Esaki a pone cu a dicidi 1 aña pasa pa muda e scol na e edificio temporal, wardando pa fondonan pa por renoba e scol. Na e momento ey a bisa cu nan no por keda unda nan tabata en espera di esey. Minister Michelle Hooyboer-Winklaar a duna di conoce cu a busca e espacio y esaki tabata disponibel.
Den 1 aña di tempo, nan a sa di crea un scol den tur sentido. Por a mira localnan completamente drecha y cu ta acomoda studiantenan den tur diferente vaknan di scol secundario. Minister Michelle Hooyboer-Winklaar a keda impresiona cu loke a keda haci.
“Mi meta awe tabata pa mira e progreso y pa haya mas informacion di con ta bayendo y si tin cualkier otro necesidad pa e Scol”, asina Minister Michelle Hooyboer-Winklaar a splica.
Ministerio di Enseñansa sa cu den pasado Julianaschool a sa di duna hopi bon resultado. “Nos a mira resultadonan den ultimo aña escolar nan a score hopi bon den e porcentahe di graduadonan”. Esaki ta demostra un biaha mas cu no ta importa unda e scolnan ta situa, si tin un team, un lider, den caso aki Paula Croes, nan dedicacion ta un ehempel mas di e dedicacion na studiantenan y Enseñansa. Hunto cu su team di docentenan, pasobra nan ta asina dedica y a sa di saca lo maximo di cada studiante. Esey ta loke por a mira den e resultado di scol.


text:
Bo programa preferi kaminda bo ta siña kon pa prepara bo tera, metodo nan pa planta, kon pa mua i tambe kon pa sembra i risibi bo kosecha. Konhunto ku esaki nos lo ta analisandondo e benefisionan nan ku un persona por haña den plantamentu, kual e por jega na siña indentifika, kontempla i risibi e karakter di Dios atraves di Su naturalesa. Korda Job 12:7-8 ta bisa: Ma awor, puntra e bestianan, i laga nan siñabo; i e parhanan di shelu, i laga nan kontabo. Of papia ku tera, i lagu'é siñabo; i laga e piskánan di laman splikabo.
P'esei sintonisa e programa kultiva i Kuida tur djadumingu 16:00-16:30 i djarason 18:00 pa 18:30.


text:
Emsley Tromp ta tuma fakansi despues di redadanan di OM.
Den un komunikado ofisial, Banko Sentral a partisipá awe, ku Presidente Direktor di e banko ta tuma fakansi. KOMUNIKADO OFISHAL DI PRENSA 2016-08-11 EMITÍ PA BANKO SENTRAL:
En konekshon ku desaroyonan di último dianan, sr. Tromp, presidente direktor di Banko Sentral di Kòrsou i Sint Maarten, ta desmentí kategórikamente e akusashonnan ku a keda tresé dilanti. Sinembargo den kuadro di interes general, i spesífikamente interes di Banko, a tuma desishon pa tuma vakashon i di e forma aki duna koperashon kompletu na e investigashon ku ministerio públiko ta ehekutando. Konforme artíkulo 19, insiso 5, di e statutonan di Banko, sr. J. Hasselmeyer a keda apuntá komo presidente interino, te ku próksimo aviso. CENTRALE BANK VAN CURACAO EN SINT MAARTEN


text:
Kiko ta Blue Destination?
E konsepto di Blue Destination den un forma sostenibel ta hasi uso di e rekursonan di oséano pa kresementu, bienestar i trabou i alabes ta protehá salú di e ekosistema di oséano.’ (Tourism Corporation Bonaire, 2017)
Empresanan sertifiká
Tira un bista akinan kua ta e empresanan ku ta sertifiká kaba i laga nan inspirá bo.
Registrá bo empresa
Registrá bo empresa òf organisashon direktamente akinan pa e Sertifikashon Blue Destination (òf e Virus Aware Seal)
Virus Aware Seal
E Virus Aware Seal ta un añadishon na e Sertifikashon Blue Destination i ta enfoká riba salú i siguridat.
Registrá bo empresa
Registrá bo empresa òf organisashon direktamente akinan pa e Sertifikashon Blue Destination (i e Virus Aware Seal). Despues di bo registrashon Kámara di Komèrsio mas rápido posibel ta tuma kontakto ku bo.
Registreer uw bedrijf
Nisl viverra laoreet lacus pharetra metus penatibus dictum pretium. Vivamus massa letius dictumst ut amet.


text:
Ora di bandona Aruba pa bay biba pafor di Aruba mester acudi entre dies pa cinco dia di trabou prome cu e fecha di bo salida na Oficina di Censo(DBSB) pa haci declaracion di bo salida na un empleado publico di Censo.
Ora di saca mercancia for di Aruba, sea temporalmente of permanente, den principio mester declara e exportacion aki na Duana. Ta papia di exportacion temporal, por ehempel, si ta manda e mercancia afo pa drecha, pa exposicion, como monster etc. Despues di tempo, e mercancia ta drenta Aruba bek.
Si un persona kier hiba temporalmente cu ne articulonan costoso (manera camara di video, laptop, computer, radio etc) ora di biaha, pa despues e drenta Aruba bek cu nan, e mester por prueba cu el a sali for di Aruba cu nan. Pa haci esaki e por uza (copia) di e recibo concerni of di un declaracion di procedente for di Aruba otorga door di Duana. Tambe por uza e declaracion di exportacion ariba e formulario ‘Enig Document’.
Un agente di duana (customs broker) por duna asistencia ora di yena un declaracion di exportacion. Bo ta haya agente di duana den e Yellow Pages di e buki di telefon di Aruba.
Si tin obhecion contra e calculacion di derecho di exportacion of contra aplicacion di e tarifa ariba e mercancia pa exportacion, bo por entrega dentro di un luna den carta motiva di obhecion cerca e Inspector di Duana. Den caso cu bo no ta di acuerdo cu e fayo ariba bo carta di obhecion, enventualmente bo por apela dentro di un luna na Conseho di Apelacion di Asunto di Impuesto (Raad van Beroep voor Belastingzaken). Pa mas informacion por tuma contacto cu Douane , departamento di ‘Techniek/Vrijstellingen’.
Prome cu bo salida bo mester pasa na Servicio di Impuesto y Aduana (Servicio di Impuesto) pa regla bo asuntonan di impuesto. Prome cu tur cos bo mester yena y entrega tur formulario di declaracion di impuesto di entrada te cu e fecha di bo salida personalmente na e balie di informacion. E formularionan mester tin como anexo e documentonan original manera lista di entrada anual, statement di banco etc. Inspector ta husga si berdaderamente bo mester yena e formularionan di declaracion di impuesto riba entrada. Si bo tin solamente como entrada un sueldo (di un solo doño di trabou) y e sueldo bruto ta keda bou di Awg. 50.000,-, bo no ta obliga di yena e declaracion. Ademas bo mester presenta (riba peticion) un Registracion cambio di adres – pafor di Aruba di Oficina di Censo y Registro Civil (Bevolking). E registracion aki, cu bo por pidi un par di siman caba, prome cu bo salida na Oficina di Censo, bo mester tambe si eventualmente bo ta bai pidi bo deposito na DIMAS bek. E formularionan di declaracion di impuesto ariba entrada cu bo mester entrega ainda, mester ta entrega por lo menos seis siman prome cu bo fecha di salida na Servicio di Impuesto y Aduana (completo cu declaracion di sueldo di bo doño di trabou, yena te cu e fecha di bo retiro). E empleado publico cu ta trata bo caso lo palabra al instante ki dia bo aanslagnan di impuesto riba entrada y bo prima di AOV /AWW y AZV lo keda cla y cu bo por pasa busca nan. Cu e informacion aki bo por pasa na caha di Servicio di Impuesto y Aduana (Belastingdienst) pa caba di atende bo asunto.
Den caso cu no tene e termino menciona den consideracion, lo no por regla bo eventual restitucion di impuesto prome cu bo salida. Bo mester laga un autorisacion of un cuenta di banco atras na unda por deposita bo placa.
Solamente despues di tur esaki, Servicio di Impuesto y Aduana ta duna bo un carta di salida. Mester presenta e carta aki, si pidi pe, ora di haci e peticion pa haya eventualmente e deposito bek cu bo a paga na Departemento di Integracion, Manheo y Admission (DIMAS). Mester mustra e carta di salida tambe na empleadonan di inmigracion na aeropuerto of waf ora cu bo ta bandona Aruba.
Salida
Ora di bandona Aruba, sea pa semper of temporalmente, por ehempel pa asunto di negoshi, vakantie of pa motibo medico, bo mester di e siguiente documentonan:
- Paspoort valido;
- Pasashi valido;
- Autorisacion di mayornan of voogd si ta trata di un menor di edad cu ta biaha sin su mayornan of voogd.
Ora di bandona Aruba pa bay biba pafor di Aruba mester acudi entre dies pa cinco dia di trabou prome cu e fecha di bo salida na Oficina di Censo(DBSB) pa haci declaracion di bo salida na un empleado publico di Censo.


text:
Pago di prima na SVb
Con e doño di trabao/compania por haci un pago na SVb?
Pago ta wordo haci riba cuenta di banco di SVb. Pagonan ta wordo haci riba e siguiente cuentanan di banco:
Nos ta recomenda pa specifica e werkgeverscode di e compania pa cual ta haci pago, tambe e tipo di prima pa cual ta haci pago, acompaña pa e temporada y aña di aanslag of si ta pa un areglo di pago.
Ken SVb ta considera responsabel pa e pagonan?
Si un compania of doño di trabao no cumpli cu su cuenta, of no paga un boet cu el a haya, e siguiente persona(nan) ta wordo poni responsabel pa e pago:
– Pa un doño di trabao cu ta haci negoshi for di Aruba esakinan por ta e bestuur di un N.V. of Stichting. Si tin mas cu un doño di trabao nan tur por wordo poni responsabel personalmente.
– Pa un doño di trabao cu no ta biba riba Aruba of cual no ta estableci na Aruba e siguiente por wordo poni responsabel:
- E persona cual ta dirigi e compania na Aruba.
- E persona cual ta representa e compania na Aruba.
- E persona cual ta dirigi e trabao na Aruba.
Kico ta e procedura di cobransa y pago?
Despues di inscripcion riba MiSVb e cobransa ta keda calcula a base di e salarionan di trahadonan cu ta inscribi na SVb bao nomber di e compania. Cada luna un cobransa nobo ta sali riba e portal di MiSVb.
Apelacion contra cobransa
Si un doño di trabao no ta di acuerdo cu e cobransa, e por entrega un apelacion dentro di 2 luna cerca e departamento di Premieheffing. Den e apelacion e doño di trabao ta expresa e motibonan pa cual e no ta di acuerdo cu e cobransa di SVb. Consecutivamente e doño di trabao por pidi un suspension di pago na departamento di Invordering. Pa por haya un suspension di pago mester entrega un copia cu stempel di e apelacion cerca departamento di Invordering.
Aanmaning y boet
Si en caso un doño di trabao no paga e primanan manera ta prescribi den e cobransa, e doño di trabao lo ricibi un aanmaning pa e suma di e aanslag, ademas lo ricibi un boet riba e suma aki. E boet aki ta core di 20% te cu 100% di e prima no paga, cu un minimo di Afl. 100,-. Den caso di a ricibi un aanmaning e compania mester paga e prima y e boet di e aanmaning.
Apelacion contra aanmaning
Si un doño di trabao no ta di acuerdo cu e aanmaning, e por entrega un apelacion contra esaki cerca e departamento di Invordering. Den e apelacion e doño di trabao ta expresa e motibonan pa cual e no ta di acuerdo cu e aanmaning di SVb.
Apelacion despues di a apela cerca SVb
Despues di a ricibi e decision di SVb tocante cobransa of aanmaning, e doño di trabao ainda por apela cerca Colegio di Apelacion dentro di 3 siman despues di a ricibi e decision di SVb en escrito. E apelacion por escrito ta keda dirigi na:
College van Beroep
Inzake (ZV, OV, AOV, AWW of Cesantia)
Wayaca 33 E
Oranjestad, Aruba
Procedura despues di a ricibi cobransa y aanmaning
Den caso cu e doño di trabao no por cumpli cu e pago e por yega na un areglo di pago cu SVb. Si e doño di trabao no cumpli cu su debernan y no yega na un areglo di pago e lo ricibi un dwangschrift despues di 30 dia cu a ricibi e aanmaning. Consecuentemente e doño di trabao lo ricibi un bevel pa cumpli cu e pago, entrega pa un deurwaarder; of pa presenta na departamento di Invordering dentro di 2 dia.
Den caso cu e doño di trabao ainda no reacciona riba e dwangschrift y bevel, e lo ricibi un beslaglegging of SVb ta pone un vordering aan derden.
Resumen di suma y tarifa SVb
https://www.svbaruba.org/dono-di-trabao/resumen-di-tarifa/
Mas informacion
Pa mas informacion por tuma contacto cu SVb na telefon 527 27 00, email na info@svbaruba.org of mediante e formulario aki.


text: Diahuebs merdia a drenta informe di cu tin un auto cora ta coriendo malisimo y a dal truck y sigui core bayendo pabao na Sabana Liber, mesora a dirigi un patruya na e sitio. Un vehiculo a sigui core tras di e auto y a logra para esaki poco pariba di e brug di madushi polis a bin topa cu e auto cora y a baha bay atende cu e chauffeur cu a bin resulta un dama bao influencia y tabata tin 3 mucha chikito cun’e y un otro dama. Polis a detene e dama chauffeur pa a core auto bao influencia, ocasiona un accidente y sigui core bay.


text:
Un pais rico den necesidad social di 795 Miyon Dollar pa Pueblo
*Maduro tin yabi di frontera Aruba pero Aruba ta cu Guaido
*Compania Mericano Chevron esencial pa e aliado di Rusia
ORANJESTAD (AAN) — Un cantidad di aspectonan controversial, ta uni awe ora “Gobierno y Oposicion” di Venezuela mester sinta na mesa atrobe den intentonan internacional pa e pais yega na un reconciliacion politico cu mester wordo considera como normalisacion.
Na prome lugar ta bini dilanti na cual pais, kende ta Presidente di Venezuela aunke cu na Venezuela mes, tur pais mester atende cu Nicolas Maduro como dirigente di e pais, loke tur pais ta parce di a acepta tambe.
Pero tin asunto cu mester wordo regla.
E dos gruponan politico di Venezuela, ta personifica tambe e realidad di Venezuela cu Nicolas Maduro tin completamente den su gara pa medio di eleccionnan cu paisnan liber, cu razon, no por acepta.
Segun mundo liber, Nicolas Maduro ta un impostor mescos cu su Gobierno, pero cu kende mundo mester yega na acuerdonan cu hasta ta encera e apertura di frontera di Aruba.
Talbez e realidad cu ta Nicolas Maduro tin e yabi pa habri frontera entre Aruba y Venezuela, ta haci nos tur realisa e naturalesa di e problema. Aruba a acepta Guaido como Presidente y despues di e prome temponan a keda mescos cu mayoria di pais, den silencio riba kende ta dirigi Venezuela of no.
Pa “buena marcha” ta atende cu Nicolas Maduro como Presidente.
Uno di e asuntonan importante pa economia di Venezuela, ta e hecho cu segun sancionnan, e compania Chevron mester di permiso special di Gobierno Mericano. Pero den esaki Juan Guaido ta bini dilanti como e Presidente cu segun Merca mester dicidi den e asunto, mientras na Venezuela ta Nicolas Maduro ta beneficia di e entrada cu Chevron ta genera pa Venezuela y ta esencial pa e pais cu problema serio.
Awe pues e dos basenan politico di Venezuela mester cuminsa reuni y yega na un acuerdo pa cantidad di asunto cu ta mishi directamente cu e bienestar di e Venezolano.
E ayudo humanitario cu Venezuela, cu naturalesa a haci uno di e paisnan mas rico na mundo, mester di atencion.
Mester papia di condicionnan pa eleccion na 2024, cu ta otro punto interesante pasobra resultado di eleccion ta hustamente loke ta produci uno di e divisionnan mas grandi na Venezuela y ta laga e pregunta, ta kende ta dirigente di e pais realmente, habri.
Tin hopi punto cu ta wordo discuti entre loke ta presenta su mes como Gobernacion (Maduro) y Oposicion (Guaido) na Venezuela pero cu pa mundo liber ta Impositor (Maduro) y Gobernacion (Guaido).
En todo caso e dos gruponan ta di acuerdo riba e hecho cu e pais rico mester papia di un yudansa necesario di 795 Dollar pa Venezolanonan sobrebibi nan condicion di bida, pa proyectonan, pa salud, higiena, cuminda y tanto otro aspecto.
E preguntanan mas serio no ta wordo discuti aparentemente.
Esaki ta nifica cu mundo lo no haya informacion si Guaido ta bay sostene e acuerdonan cu Maduro tin firma cu Rusia y Iran of si Maduro. Algo cu sigur ta interesante pa mundo, mientras Aruba mester asumi cu ta Nicolas Maduro tin e yabi di frontera entre Aruba y Venezuela den su man.


text:
Pourierstraat – Dialuna marduga den careda di 1’or polis a wordo pidi na un adres den Pourierstraat, pa motibo cu nan a tende tironan.
Na yegada di e patruya nan a papia cu e habitante y su yiu muhe.
Ambos a declara cu nan tawata paden momento cu nan a scucha e zonido. Ora cu nan a bay wak pafo, nan a nota cu e schuifdeur tawata kibra.
Tambe nan a wak un buraco den e muraya di sala.
Despues cu nan a bay para pafo pa wak kiko por a pasa, nan ta haya dos hulz.
Patruya na e sitio a pidi pa departamento tecnico y tambe recherche.
Loke a pasa akinan ta algo sumamente peligroso, esnan cu a los e tironan ey sa tambe di e consecuencia nan.
Manera nos a trece den e otro noticia caba, diamars marduga tambe un Toyota Tercel color blanco estilo bieu, lo a los un of mas tiro dilanti piscina olympico na Savaneta.


text:
Yannick ta logra medaya
Brons den e Campeonato Sudamericano Juvenil
Yannick Roos ta logra medaya di Brons den e Campeonato Sudamericano Juvenil di Bowling 2018 na Santiago de Chile.
Den e siman aki ta tuma lugar na Santiago de Chile e Campeonato Sudamericano Juvenil di Bowling 2018. E Campeonato aki ta tuma lugar di 26 te cu dia 30 di juni. Tin un total di 9 pais cu ta participa y nan ta:
Argentina Aruba Brasil Chile Colombia Ecuador
Panama Peru y Uruguay. Ta wordo competi den e categorianan di sub 16 y sub 21 y ta organisa e siguiente evenemento nan: Singles femenino y masculino, Dobel famenino y masculino, Dobel mixto
Trios masculino y femenino, Team (4 persona) masculino y femenino. Y e culminacion ta bai ta e masters unda cu e 8 competidornan, cu a acumula mas punto individual durante e siman, ta enfrenta otro pa esablese kende ta e mihor. ARBAS a manda un solo atleta pa motibo di e schedule yen cu nan tin actualmente. E representante di Aruba ta Yannick Roos y su participacion den e campeonato aki ta forma parti di su preparacion pa e weganan CAC cu lo tuma lugar na juli proximo.
Den e prome evento di e campeonato aki, cu ta e singles, Yannick a logra e di tres lugrar den su categoria di sub 21. Esaki ta un logro tremendo si nos considera cu e pais grandinan den bowling tambe tabata tin un representacion substancial den e categoria aki. Yannick lo no participa den e otro eventonan, pero si e lo bai acumula su puntonan pa purba clasifica pa e masters cu ta bai clausura e siman di competencia aki. Nos ta desea Yannick hopi exito y lo keda tene e fanaticonan di bowling na haltura di su prestacion. Por sigui e campenota aki via internet www.bowlingchile.cl.
E portretnan ta mustra Yannick prome cu su competencia di diamars 26 di juni y e otro imagen ta e resultado final di e competencia sinlgles sub 21.
Pabien Yannick.


text:
Mester trankilidad pa asina por traha na bienestar di Aruba
Siman pasa Minister Maduro cera conoci cu sr. Roald Laperre kende ta e Director General di Relacion Interno y di Reino (DGKR) nobo. Sr Laperre ta na cabes di e departamento cu ta coordina e relacion entre Aruba, e otro Paisnan den Caribe Hulandes y Hulanda. Durante e reunion a trata diferente punto cu tin di haber cu e situacion financiero di Aruba. Minister Maduro a haci un apelacion na e DGKR pa tene cuenta cu Aruba su interesnan pa por yega na e trankilidad necesario den Reino pa nos por traha na bienestar di Aruba.
E ‘aanwijzing’ y Aruba su ‘zienswijze’
Durante e reunion a combersa riba e desicion reciente di Conseho di Minister di Reino RMR pa no duna Aruba un ‘aanwijzing’ manera conseha pa CAFT. Conforme ley, Aruba a manda su opinion den e ‘zienswijze’ pa RMR, pero den nan desicion RMR no a referi na e puntonan huridico y financiero den e ‘zienswijze’ cu ta contra-aresta e ponencianan di CAFT y ta pone luz riba e forma incorecto cu trata cu e responsabilidad constitucional den Reino Hulandes. E madatario a haci un apelacion na sr. Laperre pa tene cuenta cu Aruba su ‘zienswijze,’ ya cu esaki ta conta tambe pa e discucion nos dilanti riba presupuesto pa aña 2023.
Condicion di pago di debe na Hulanda
Minister Maduro a pidi atencion special pa e dialogo riba e condicionnan pa paga Hulanda bek e fiansa cu a wordo haci pa Aruba por surpasa e pandemia di COVID-19. Contrario na otro Paisnan den Reino, Aruba tin creditornan riba mercado internacional y pesey ta importante pa nos por tin un bista riba e efecto cu e debe crea cu Hulanda lo tin pa e capacidad di pago di Aruba. Te ainda e dialogo aki no a tuma luga, y Aruba mester por duna su creditornan claridad pa aña 2023 bay dilanti.
Evalua e supervision financiero di CAFT
Un otro punto necesario pa trece trankilidad ta pa e supervision financiero di CAFT wordo evalua. Desde aña 2015 cu e ley di LAFT cu ta rigi e supervision financiero a drenta na vigor, nunca esaki a wordo evalua. Sigur awor cu Hulanda ta exigi pa e supervision financiero wordo hinca den un Rijkswet RAFT, ta hopi importante pa haci un evaluacion enves di djies sigui cu un supervision no optimal via un bachi huridico diferente.
Mester trankilidad pa asina por traha na bienestar di Aruba
Minister Maduro a enfatisa cu sigur despues di un pandemia manera esun di COVID-19, e ta importante pa na Aruba y den Reino por tin trankilidad. Esaki ta necesario pa por enfrenta e retonan nos dilanti y pa por tin e espacio necesario pa por traha na bienestar di Aruba. E lunanan tras di lomba tabata tin basta intrankilidad debi na e menasa di ‘aanwijzing’ siendo cu tur esaki por a wordo evita si tabata tin mas comprension y respet pa otro den Reino Hulandes. Dialogo en persona ta yuda crea claridad y trankilidad, y pesey na final di e reunion Minister Maduro a desea sr. Laperre hopi exito cu e reto nobo como DGKR y e mandatario a gradici’e di adelanta pa tur esfuerso cu lo wordo haci na bienestar di Aruba.


text:
Di un post riba Facebook, nos di BCI a dirigi un di nos patruya mes un momento na e sitio indica, caminda cu desconocinan a tira un cantidad di sushi di cas.
Ora cu a yega na e luga indica, enberdad a encontra e sushedad, por a tuma nota di diferente recibo y papel nan di vehiculo, cu diferente nomber y adres riba nan.
E personal di BCI e sushi y bay deposita esaki na dump caminda e sushi mester wordo deposita.
Nos di BCI ta infatisa pa please no tira sushi ni riba caya ni den mondi, pio den area di Parke Arikok !


text:
Aruba ta sali ganador na 'Football for Friendship' program como 'Young Ambassador'. Masha pabien Sheqayli Ascencion, nos ta orguyoso di bo!
Tabata un dia largo, pero hopi leuk mes, asina nos Head of Delegation Sra. Monique Ras a informa nos. E prome dia di e International Friendship Camp tabata uno sumamente leuk, interesante y educativo. Despues di apertura di e…
Despues di un ceremonia di despedida cu un deseo di bon biahe, nos delegacion di Aruba a sali rumbo pa Moscow-Russia. Diahuebs atardi nos young ambassadors Sheqayli Ascencion y Jahmani Eisden hunto cu coach Edgar 'Gachi' Erasmus y Monique Ras…
Delegacion di Aruba di bishita serca Minister di Deporte Sr. Dangui Oduber Ayera e delegacion di Aruba cu lo bai participa na e ‘Footbal for Friendship Children’s Social Program’ na Moscow-Russia, a realisa un bishita serca Minister di Deporte Sr.Danqui…


text: KRALENDIJK – Djadumingu 16 di ougùstùs 2020 den oranan di mardugá pa mainta, malechornan a kibra un bentana grandi na entrada di e ‘store’ nobo di OMNI Electronics na kaya Amsterdam. A purba destruí e porta di entrada promé pero no a logra kibra esaki. Den e di dos intento pa drenta den e negoshi, a kibra e bentana grandi di glas na banda di e porta prinsipal. E tiponan aki a logra di bai ku algun televishon flatscreen i telefonnan selular di marka Samsung. E telefonnan selular ku a logra di bai kuné, tur tin skibí patras di dje “DEMO”, ku no ta telefonnan pa bende, si no pa muestra. Si bo a mira algun moveshon straño awe mardugá riba kaya Amsterdam òf un persona a ofresé bo televishon i/òf telefon hòrta, tuma kontakto mesora ku polis na number 911. E kaso ta bou di investigashon.


text:
ORANJESTAD – Riba cambio di aña, e asina yama Plan di Impuesto 2023 di gobierno di Aruba ta drenta na vigor. Esak ta nifica cu pa e fecha ey, e tarifa combina di BBO ta cambia pa 7%. E mandatario encarga Xiomara Maduro a sigura cu e plan tin como meta pa yega na un sistema fiscal mas simpel y husto. Aki e ta referi na e hecho cu mientras ta aumenta e tarifa combina di BBO, ta bin compensacion y reparticion husto pa e mehoracion di cumplimento di impuesto di ciudadano y bishitante.
CONCRETO
E plan concreto ta encera yn introduccion di un tarifa nobo di BBO cu ta resulta den un tarifa combina di BBO, BAVP y BAZV di 7%, hunto cu un pakete di compensacion pa individual y negoshi pa yuda mitiga e efectonan di inflacion. E pakete di compensacion individual ta conta cu un rebaho di 2% riba impuesto di entrada, lo subi e suma liber di impuesto na 30.000 mil florin, lo separa e cobransa di impuesto riba entrada pa pensionado y lo hisa e 'reparatietoeslag' pa pensionado di SVb cu 45 florin. Segun e mandatario, tur esaki ‘lo yuda baha e peso di impuesto riba esnan mas vulnerabel den comunidad’, cual ta nos grandinan y ‘esnan cu ta ricibi un salario cu ta menos di 2500 florin pa luna’. Ademas e mandatario a anuncia cu pa negoshi lo reduci e 'winstbelasting' di 25 pa 22% y lo mantene e 'investeringsaftrek.'
AUMENTO PA TURISTANAN
Nos bishitantenan (incluyendo turistanan) lo conoce un subida di e 'toeristenheffing' y Maduro a sigura cu lo reparti e fondonan aki na un manera mas husto entre ATA, Gobierno y e fondo di TPEF cu ta pa mehora nos producto turistico. E plan ta conta tambe cu algun cambio pa asina mehora e cumplimento cu e deber fiscal na nos Pais. E mandatario ademas a sigura cu durante full e siman aki e lo brinda informacion riba e contenido concreto di e 'Plan di Impuesto 2023' cu ta drenta na vigor 1 di januari 2023.
ORANJESTAD – Un dia despues di e sentencia monumental di Corte dialuna unda cu tres hues a dicta cu matrimonio di mesun sexo ta posibel na Aruba y Corsou, gobierno di (por lo menos) Aruba ta keto keto. Noticiacla a haci intento pa un reaccion di e mandatarionan, pero te awor, tin un silencio riba esaki. Tanto prome minister Wever como minister di husticia Tjon no a reacciona ainda pa NoticiaCla. No ta conoci si nan ta formulando un contesta ainda, y cu tin cu duna nan e tempo pa asimila e cambio aki, por lo menos legalmente. Asina mes, e unico politico local cu a reacciona habri riba esaki, ta e lider di partido ACCION21, Miguel Mansur. E lider politico aki nunca a sconde e hecho durante e ultimo eleccion cu e ta e unico lider politico homosexual. Su contesta riba e sentencia ayera tabata corto pero claro, y a bisa solamente en corto, ‘porfin’ riba su pagina social. Mientras cu gobierno a keda keto (ainda) publicamente, e mester reacciona oficialmente dentro di e tempo stipula y wak si nan ta bay den casacion. Noticiacla a compronde cu e posibilidad pa esaki tuma lugar ta casi un hecho, mirando e pensamento for di comienso cu Aruba no ta bay ‘permiti’ e cambio di ley aki ‘ainda’.
ORANJESTAD – E subida di tarifa cu 1 Florin pa autobus nota drenta na vigor awe mas! Asina minister di transporte Ursell Arends a confirma e siman aki. Segun e mandatario, durante e ultimo dianan a tuma nota di diferente expressionnan di parti di chauffeurnan di autobus chikito encuanto e subida di tarifa cu 1 Florin, indicando cu lo kier cuminsa cobra esaki entrante 1 di december 2022. Pero e proceso legal pa regla e tarifa nobo no ta finalisa ainda segun e mandatario.
ORANJESTAD – Embahador di Reino Hulandes na Venezuela Robert Schuddeboom a reuni cu minister di husticia Rocco Tjon e siman aki, riba entre otro e reapertura di frontera cu Venezuela. Durante e reunion aki, Aruba a duna un splicacion amplio di e grupo di trabou cu ta preparando pa cu esaki, como tambe e analisisnan pa loke ta e impacto di esaki, teniendo na cuenta e parti di siguridad.
ORANJESTAD – Awe tardi gobierno y Aruba Tourism Authority a lansa un proyecto innovativo caminda nos localnan y turistanan pa medio di nan telefon, por scan un QR code cu lo ta accesibel riba e caminda di Boardwalk Malmok y nan lo por scohe diferente hercisio.
ORANJESTAD – Despues di retraso di 2 aña, ta inicia fase 3 di proyecto Baby Beach. Dialuna mainta Minister Dangui Oduber tabata na Baby Beach caminda e a anuncia cu ta sigui traha ariba e masterplan di Seroe Colorado den e caso aki e proyecto di Baby Beach, anunciando e Fase 3 di Baby Beach su MasterPlan. E proyecto aki mester eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
ORANJESTAD - Diamars ultimo Parlamento a trata e ley cu finalmente ta duna minister di Husticia Rocco Tjon e luz berde pa por ehecuta e proyecto di ex-Codemsa, cual pronto lo bay wordo comberti den un centro di Husticia, caminda lo bay ubica diferente departamentonan hudicial hunto bou un solo dak. Aunke cu a inicia cu e proceso aki di algun tempo atras, tin un motibo pa cual e ley a tarda un poco pa wordo aproba, esaki pa motibo cu e la wordo adapta completamente, mirando cu e proyecto a nace for di ex-minister di Husticia Sr. Bikker durante Gabinete Wever-Croes I. E adaptacion ta ensera cu mas departamento lo bay wordo ubica akinan hunto cu otro departamentonan cu no tawata tin un luga fiho pa traha.


text:
Trabounan ta cuminsa pa reforma den maneho financiero, impuesto, sector financiero y reforma economico
ORANJESTAD – Pa ricibi e yudansa financiero for di Hulanda, Aruba mester cumpli cu algun condicion cu ta poni den e landspakket cu a keda acorda cu Hulanda dia 13 di november 2020. Dia 1 di februari 2021 e agenda di e trabounan necesario pa por cumpli cu e condicionnan pa e promer kwartaal di 2021 a bira conoci. E agenda ta contene informacion riba e temanan di maneho financiero, costo y efectividad di sector publico, impuesto, sector financiero, reforma economico, cuido, enseñansa y reinfuerso di estado di derecho. E agenda di ehecucion di e temanan cu ta trata finansa y economia den e promer kwartaal ta lo siguiente.
Maneho financiero
Lo investiga con pa reinforsa e control financiero na nos Pais door di Colegionan Halto di Estado manera Controlaria General y Conseho di Estado, y tambe di Auditoria General. Esaki lo mester ta cla pa 1 di maart 2021. Lo scrutina e maneho di subsidio pa saca afor locual no ta bayendo bon. Esaki tin un deadline di 15 di april 2021. Lo bin cu sugerencia con pa haci e compra di servicio y producto door di Gobierno mas eficiente y eficas. E rapport aki lo mester ta cla dia 15 di april 2021.
Impuesto
Riba e tereno fiscal lo bay traha un plan pa investiga cua sistema di impuesto indirecto lo surti Aruba, si ta un btw of abb. E plan aki lo mester ta cla 1 di maart 2021. DIMP lo mester haya informacion di e sector bancario y lo mester traha un plan con e banconan, notarionan, svb y fondo di pensioen por logra haya informacion bancario tambe. E plan aki mester ta cla 16 di maart 2021.
Lo traha un plan tambe con pa haci DIMP su trabou mas optimal pa asina por facilita e cobransa di impuesto. Lo sera un Acuerdo di Impuesto entre Hulanda, Corsou y Sint Maarten pa asina evita evasion di impuesto den Reino. Esaki lo mester ta cla pa 1 di maart 2021 pa asina keda trata 1 di juli 2021 den Conseho di Minister di Reino.
Sector financiero
Un ‘quick scan’ lo wordo haci di e sector financiero y e control riba e sector aki door di IMF su Article IV mission y a base di e resultado lo sigui un plan cu pasonan pa posibel mehoracion. E rapport lo mester ta cla na april of mei 2021. E investigacion pa dollarisacion no lo wordo haci awor, pero te despues di aña 2022. Lo traha tambe riba un agenda di e leynan cu mester wordo introduci of adapta. Lo cuminsa cu e depositoregeling y e leynan pa combati labamento di placa y financiamento di terorismo debi cu e aña aki Aruba ta wordo evalua pa CFATF. Un agenda detaya mester ta cla 1 di maart 2021. Pa e otro leynan mester bin un agenda promer cu 1 di juli 2021.
Reforma economico
E enfoke di e reforma economico ta dirigi na reduci ‘red tape.’ Lo repasa e sistema di permiso pa negoshi y e leynan concerni y a base di e resultado lo traha un rapport di investigacion pa e pasonan necesario pa baha costo pa haci negoshi y bureacracia. Esaki lo mester ta cla 15 di maart 2021. Bou di e reforma economico tambe lo trata otro topiconan cu ta afecta economia manera economia informal, analisis di e mercado laboral, trabou ilegal, sistema social pagabel y maneho di tereno.
Resultado di investigacion lo adapta e agenda
Pa awor aki hopi di e trabounan pa por cumpli cu e condicionnan pa haya fiansa di Hulanda lo ta investigacion cu mester wordo haci pa asina haya un bista completo di e situacion na Aruba. A base di e resultado di e investigacion lo adapta e agenda y lo indica ki decision specifico lo mester wordo tuma pa haci e trabounan necesario pa logra e reformanan desea.


text:
Ministerio Públiko lo pidi Korte pa hasi rapòrt di wes Huub Willems públiko.(audio/links)
Asina reseso di korte terminá Ministerio Públiko lo hasi un petishon na Korte Komun pa hasi e rapòrt di profèser Huub Willems públiko. Riba petishon di Korte, e èks wes a hasi un investigashon riba malversashon ku a tuma lugá na kompanianan di gobièrnu, durante di e periodo di gobernashon di Gabinete Schotte. Segun Norman Serphos, bosero di Ministerio Públiko, Prokuradó General ta haña ku ta importante i di interes general pa hasi e rapòrt públiko. Na 2012 FAS (Fundashon Akshon Sivil) a entregá un petishon na Ministerio Públiko pa hasi un enkuesta sivil riba maneho diario di Aqualectra, Curoil i Refineria di Kòrsou. Ministerio Públiko na su turno a hasi un na petishon Korte. Korte a apuntá e èks wes Huub Willems pa hasi e enkuesta. Dia 8 di yüli último e èks wes a presentá resultado di loke el a konstatá. Liña kòrá den e rapòrt lo mester ta ku 220 mion a disparsé entre e periodo di 2010 pa 2012. Ta akusá Gerrit Schotte, komo Minister di Asuntunan General i komisarionan Oswald van der Dijs i Ray Treurnit.
Èks Promé Minister Gerrit Schotte a rechasá e akusashon ku durante su periodo di gobernashon a malversá miones na Aqualectra, ku komo resultado, e situashon pésimo ku e kompania ta aden aktualmente. “Realidat ta e maneho di e último 20 añanan ku te awe e kompania vital ta den un situashon finansiero pésimo pa motibu di maneho dudoso”, asina Schotte ta splika. Segun e Parlamentario, Aqualectra pa hopi aña kaba ta den problema finansiero, pero di maneranan astuto a logra skonde esaki pa pueblo. Den su komunikado Schotte a mustra riba vários kos ku a bai robes for di promé ku e periodo di 2010, entre otro loke rapòrt Vintage a konstatá na 2007, invershonnan di Aqualectra den BOO i diferente kasonan di iregularidat i mal maneho ku vários instansia a konstatá for di e tempu ayá. (klek riba foto pa lesa komunikado)
Billy Pandt ku tambe a forma parti di e gerensia di Aqualectra durante e periodo promé ku 2010, a splika ku e bèrdat lo sali na kla. Pa loke ta e akusashonnan den su kontra, Billy Pandt a bisa di lo no tuma pasonan hurídiko i laga e proseso kana su kurso. (klek riba foto pa skucha entrevista. Kortesia Notisia Direct)
Parlamentarionan Omayra Leeflang (UKH) i Alex Rosaria (PAIS) ya a indiká ku esnan responsabel lo mester paga e plaka bèk. Ambos mandatario ta pendiente pa tratamentu di e rapòrt den Parlamentu.


text:
India ta start lucha kontra korupshon.
Promé minister Modi di India a deklará tur biyete di 1.000 i 500 rupi (masomenos 15 i 8 dòler) ilegal. E pais ta spera asina di por bai kontra korupshon. Esei Modi a laga sa den un diskurso na televishon, segun vários media. Habitantenan ta haña 50 dia di tempu pa kambia nan biyetenan na banko den papelnan nobo di 500 i 2000 rupi. E transakshonnan ta keda registrá na Servisio di Impuesto. E medida lo afektá prinsipalmente e rikunan, ku tin hopi sèn di papel wardá na kas, pa asina evadí impuesto. Korupshon ta un problema grandi na India. “Plaka pretu i korupshon ta e opstákulonan mas grandi pa por eradiká pobresa,” asina e Promé Minister a bisa den su diskurso. "Nos ekonomia ta krese hopi duru, pero ainda nos ta pará na posishon number 100 den paisnan korupto na mundu.”


text:
…Selebrashon Dia Mundial di Turismo…
WILLEMSTAD- 17 di sèptèmber 2015 –Den kuadro di selebrashon di Dia Mundial di Turismo Ofisina di Turismo di Kòrsou (CTB) ta organisá un parada bou di e nòmber Full Moon & Lighting Parade. E parada ta tuma lugá djasabra 26 di sèptèmber saliendo for di Sambil i terminando na Brionplein.
Dia Mundial di Turismo ta keda selebrá anualmente riba dia 27 di sèptèmber i ta hiba di tópiko e aña aki; ‘1 bion turista, 1 bion di oportunidat’. Turismo ta e pilar ekonómiko number unu. Mas turista ta nifiká mas desaroyo pa nos pais. Saliendo for di e tópiko aki, CTB ta organisá un parada pa tantu nos hendenan lokal komo e turista. Durante di e parada ta e intenshon pa e turista por interakta ku nos hendenan lokal i pa di e manera ei eksperensiá un parti di nos kultura.
E parada ta sali for di Sambil pa 7or di anochi subiendo Helmin Wiels Blvd -Veerisweg – Weg naar Westpunt – Schottegatweg West – Weg naar Welgelegen – Rodeweg – Breedestraat (O) i ta terminá na Brionplein. Animashon musikal ta den man di dj RO-1 i Universal Brassband. Na final di e parada lo tin ambiente riba Brionplein i lo sera e selebrashon ku un show di vürwèrk pa 12:00 di anochi.
Benta di T-shirt ta tuma lugá na CTB di djaluna pa djabièrnè di 8or di mainta pa 5or di atardi i tambe riba djasabra 19 di sèptèmber di 9or di mainta pa 1or di mèrdia. Huntu ku e T-shirt lo risibí tambe un artíkulo di lus pa usa durante e parada. Partisipá bo tambe i selebrá Dia Mundial di Turismo huntu ku nos turistanan.


text:
Media – Comunicado di Prensa
Entrante 1 di december 2022 adaptacion…
Manera ya ta conoci, e crisis di covid-19 a causa un impacto mucho mas grandi di loke nos tur por a premira. Mundo henter incluyendo Aruba […]Lesa mas
Vergrijzing
https://www.youtube.com/watch?v=bYpQuHCW-OALesa mas
AZV ta informa: Aseguradonan di AZV…
OE AZV ta urgi aseguradonan adulto pa tuma bon nota di e regla aki. E ta nifica tambe cu na momento di cualkier emergencia medico ta […]Lesa mas
AZV ta informa: Entrante 1 di…
Entrante 1 di december tur pashent di dokter Epema (anteriormente dr Pieterse, Huub) y dokter Schouten (anteriormente dr Pieterse-Clements, Marjorie) ta wordo traspasa automaticamente pa HOED, […]Lesa mas
Traspaso di pashent di dr John…
Entrante 1 di augustus 2020 tur pashent inscribi cerca dokter di cas John Croes ta wordo traspasa automaticamente pa un dokter di cas nobo. Motibo di […]Lesa mas
Studiante cu ta bay Hulanda
E personanan cu ta bay studia na Hulanda cu Arubalening no tin cu haci nada pa schrijf uit na AZV. Nos ta coopera cu Departamento di […]Lesa mas
Maneho di transporte local
AZV ta cumpli cu instruccion di Gobierno di Hulanda y ta haci adaptacion den maneho di transporte local como un di e instrumentonan pa baha gasto […]Lesa mas